text:
Wedzaniso
Muchidzidzo masvomhu, wedzaniso (Addition in English) chiitiko chinobatanidza mapoka ezvinhu kuti ave boka guru. Pamuenzaniso uri kurudyi, pane mapoka maviri rekutanga rine nhengo 3, rechipiri rine nhengo 2 - kana zvabatanidzwa nhengo dzose dziripo dzinokwana shanu (5). Naizvozvo tinoti 3 + 2 = 5. Wedzaniso inoshandiswa kubatanidza huwandu hwezvinhu kuchisahndiswa nhamba dzakasiyana dzinosanganisira, nhamba pfocho, dimbu, nhamba svinu, nhamba dzisisvinu, zvichingodaro.
Mitemo yewedzaniso[chinja | edit source]
- Pakuwedzanisa nhamba, hazvina basa kuti nhamba yatanga iri pamberi pechiratidzo chewedzaniso ndeipi. Zvinobuda hazvishanduke.
- Panowedzaniswa nhamba dzinodarika mbiri, hazvina basa kuti nhamba yatanga ndeipi, kurongeka kwenhamba dziri kuwedzaniswa hakushandure zvinobuda.
- Kudzokorora wedzaniso ya 1 kwakafanana nekuverenga nhamba dzinotevedzana.
- Kuwedzanisa nhamba na 0 (zero) hakushandure nhamba.
Mamwe mashoko anoreva wedzaniso ndeanoti, kukumbanidza, kubatanidza, kususukidza.


c: text/html

text:
Bvungapfunga
Mhute kana yakanyanya kukora inonzi bvungapfunga. Musiyano uripo pakati pemhute nebvungapfunga kuwanda kwacho kunodzivira kuwona zviri mberi. Mhute ikange yakora zvokuti zviri panhambwe inokwana 200m hazvichaoneke; ndipo painonzi bvungapfunga.
Mhute chiitiko chinoonekwa kana tumadonhwe twemvura tuchiyangarara mumhepo. Mhute inoitika ichikonzerwa nemamirio ekunze kana kuti pakutubuka kwechikwatamabwe. Inonyanaya kuonekwa apo pane mhepo inotonhora iri pamusoro pemvura inodziya. Kumwe kuitika kwemhute kunoonekwa pakufema pamusi wekuti kunze kune chando. Kupfungaira kunoonekwa kuchibuda pamuromo nemhuno inotova mhute.
MuZimbabwe mhute inoonekwa pedyo nemadhamu munguva yechando; chiitiko ichi chinoonekwa rungwanani padhamu reMazowe. Mhute inokonzera kuti zviri kure zvisanatse kuonekwa, zvokuti vatyairi vemuchovha vanonetseka kuona kwavari kuenda.

robotstxt: allowed

filter: keep


text:
WASHINGTON—
Sangano rinorwira kodzero dzevanhu reThe Observatory for The Protection of Human Rights Defenders, iro rakaumbwa nemasangano eInternational Federation for Human Rights neWorld Organization Against Torture, raburitsa gwaro rinotarisa mamiriro akaita zvinhu munyika richipa kurudziro yekuti United Nations, European Union, SADC neAfrican Union dzitumire nhumwa kuZimbabwe pasati paitwa referendamu yebumbiro idzva remitemo uye sarudzo dziri kutarisirwa gore rinouya.
Gwaro iri rinonzi “Zimbabwe: Ongoing Risks for Human Rights Defenders in the Contest of Political Deadlock and Electoral Period.”
Masangano aya achishanda neZIMRIGHTS anoti nyaya yekutadza kugadzirisa misariridzwa yeGlobal Political Agreement ndiyo iri kupa kuti muZimbabwe zvinhu zvisagadzikane munyaya dzezvematongerwo enyika.
Gwaro iri rinoti zvishoma zvavandudzwa kubva pakaumbwa hurumende yemubatanidzwa zvopa kuti patyirwe kuti panogona kudeuka ropa kana munyika mukaitwa sarudzo zvinhu zvisina kugadziriswa.
Mukuru we ZIMRIGTS, VaOkay Machisa, vanoti zvinhu muZimbabwe hazvina kumira zvakanaka nekudaro vanotsigira pfungwa yekuti vekunze vauye kuzoongorora zviri kuitika munyika.
Hurukuro naVaOkay Machisa


text:
Ndebvu
Muchidzidzo chezvipenyu, ndebvu (beard in English) zvinoreva vhudzi rinokura: pamutsipa; pachirebvu nepamatama emurume anenge ayaruka. Ndebvu dzinokurawo pazasi pemhuno pamuromo wepamusoro.
Ndebvu dzinotanga kubuda panguva yokubva zera (puberty) dzichisundwa nechidenhi chinonzi "dihyrotestosterone" chinogadzirwa zvichibva pa "testosterone".
Chinamato chemapostori muZimbabwe chinotenda kuchengeta ndebvu dzisina kugerwa, dzinowonekwa sechishongo pavarume. Chinamato chemaJudah chine vamwe vanochengetawo ndebvu dzisina kugerwa.
Munzvimbo dzehushangazhi vamwe vanowona ndebvu sedzisina kutsvinda saka vanokurudzira kugera ndebvu.
Kurerutsa Mutauro[chinja | edit source]
- Chikukumira (Stubble on un-shaved chin or cheek) kureva ndebvu dzave kubuda pachirebvu kana matama mushure mekugerwa.


text:
Muchovha Masvomhu
Muchidzidzo cheMasvomhu muchovha (vector in English) zvinoreva chiyero chinopimwa nehuwandu zvose nerudzivo. Mienzaniso yezviyero zviri pamupanda wemichovha ndezvinoti: fosi, rufangu, muchacha, nhambwe yasudurukwa. Chinhu chakakosha kuziva rudzivo rwuri kufamba narwo zviyero zvakaita seizvi.
Shoko reEnglish rokuti vector rinoreva that which carries or that which transports ndiro radudzirwa pano kuti rinzi muchovha kuChiShona.
Muenzaniso[chinja | edit source]
Muenzaniso wakanaka ndewemusiyano uripo pakati penhambwe njee isinei kuti kwafambwa kuchiendwa nekupi uye nhambwe yasudurukwa ine rudzivo. Somuenzaniso kana kuchibviwa kuHarare kuenda kuVictoria Falls nemuchovha kazhinji kunotevedzwa nzira yokuBulawayo, ndokuzokwidza kubva Bulawayo kuenda Victoria Falls. Tikazvitarisa Victoria Falls iri kuMadokero kweHarare, asi rwendo urwu rwunomboenda kuchamhembe pedzezvo rwozokwira kuenda kuMaodzanyemba kwakadziva kuMadokero.
Kana kuchitevedzwa mutsetse wakatwasuka nhambwe iri pakati peHarare neVictoria Falls inokwana 551 km - iyi ndiyo nhambwe yasudurukwa iri kutaurwa pano - ndiyo nhambwe inoda kunoenzana neinofambwa nendege mudenga. Asi kana tichitevedza mugwagwa nokupoterera kwayo nhambwe iri pakati peHarare neBulawayo inokwana 441 km; nhambwe iri pakati peBulawayo neVictoria Falls inosvika 439 km. Saka zvinoreva kuti kana kwatevedzwa mugwagwa iyi kunofambwa nhambwe inokwana kusvika 880 km kubva Harare kunobata Victoria Falls.


text:
HARARE—
Chikwata chenhabvu cheZimbabwe Warriors chadzoka mukamba umo chiri kugadzirira mutambo wacho wekuedzana simba nechikwata cheBotswana pamutambo uchatambwa nemusi weChitatu.
Chikwata ichi change chisingatambe kwemwedzi mitatu zvichitevera kukundikana kweZimbabwe kubudirira kuenda kuma 2013 Africa Cup of Nations ari kuitirwa ku South Africa.
Vatambi gumi nevapfumbamwe, avo vanosanganisira Khama Billiart weAjax Cape Town, vari kugadzirira mutambo we Zimbabwe neBotswana, vari pasi pemurairidzi mutsva, Klause Dieter Pagels, uyo akapihwa basa iri kusvika makundano e 2014 World Cup apera.
Maneja we Zimbabwe Warriors, VaShariff Mussa, vanoti vari kutarisira Knowledge Musona, uyo anotambira kuGerman, pamwe naArchieford Gutu, uyo anotambira Kalamr yekuSweden, kusvika neMuvhuro manheru kuitira kuti vave nechikwata chakazara.
Asi VaMussa vanoti Roderick Mutuma, uyo achangopihwa basa neBloemfontein Celtic, haasi kuzotamba pamutambo uyu.
VaMussa vanoti Quincy Antipas, uyo anotambira Brondby yekuDenmark, haasi zvekare kunge ari mumutambo uyu sezvo akakuvara.
Kunze kwaMutuma naAntipas, VaMussa vanoti havana mutambi akakuvara.
Asi VaMussa vanoti havasi kufara nenguva yavapihwa yekugadzirira mutambo wavo neBotswana, vachiti vatambi vanofanirwa kunge vari vese kwenguva yakati rebei.
Zvisineyi hazvo kuti havana kupihwa nguva inokodzeraye kuti vagadzirire mutambo uyu, VaMussa vanoti veruzhinji vanofanira kuuya vakawanda kuzoona nekukuza chikwata chavo vachivimbisa ivo kuti vachavapa mutambo unofadza.
Zimbabwe iri kushandisa mutambo uyu kugazdirira mutambo wayo we2014 World Cup uyo vachatamba neEgypt muna Kurume.
Chikwata chenyika chiri pachinhanho chechitatu mugungano rezvikwata zvina munzira yekuenda kuBrazil. Zimbabwe ine poindi imwe chete, vachisiiwa neEgypt iri kutungamira nemapoinzi mashanu.
Guinea ndiyo iri pachinzvimbo chechipiri nemapoinzi matatu. Mozambique ndiyo iri pasi pasi nepoindi imwe chete iyo yayakawana payakatamba nezimbabwe.
Mutambo neBotswana uri kutambwa musi wakatarwa neFifa kuitwa mitambo yehushamwari zvekuti unobatsira Zimbabwe kukwira muma World Rankings kana ikakunda.


text:
GWERU— Kunyange hazvo mutungamiri weMDC, VaMorgan Tsvangirai, vachiti vane chokwadi chekuti bato ravo richakunda musarudzo, vanoti vakazvipira kusiya hutungamiri hweMDC kana bato iri rikakundwa musarudzo idzo dzinotarisirwa kuveko gore rinouya. VaTsvangirai vati chinhu chinenge chakanaka kusiyira vamwe kuti vatungamire bato.
Vachitaura kuvatungamiri vematunhu ebato ravo muGweru neChishanu, VaTsvangirai vati bato ravo rave neruzivo rwekutungamira nyika mushure mekuve muhurumende yemubatanidzwa kwemakore mana apfuura.
VaTsvangirai, avo vakaparura chirongwa chebato ravo chinopa hwaro hwemafambisirwo ezvehupfumi hwenyika muHarare neChipiri, vati bato ravo rine hurongwa hwakanaka hwekuendesa nyika mberi.
Zanu PF iri kushora chirongwa cheMDC chezvehupfumi hwenyika ichi vachiti hachina maturo vachitiwo bato reMDC rakavamba chirongwa ichi senzira yekukwezva vatsigiri panguva yesarudzo.
Asi VaTsvangirai vati chikonzero chikuru chakaita kuti mutungamiri wenyika, VaRobert Mugabe, nebato ravo reZanu PF vaendese nyika kumawere, inyaya yekuti vaive vasina hurongwa hwekuti votonga nyika sei pavakavamba hurumende mushure mekunge nyika yatora kuzvitonga.
Vaenderera mberi vachiti zvakakosha kuti bato ravo rive nehurongwa hwekutungamira nyika sezvo vane tarisiro yekuti richave iro richakunda musarudzo dzinouya.
Vatiwo bato ravo richaita sarudzo dzekutsvaga vamiriri vemudare reseneti, pamwe chete nere House of Assembly nemakanzura kuchishandiswa mitemo yebato.
VaTsvangirai vabvuma kuti nyaya yehuwori yange yatekeshera mumakanzuru vakati bato ravo rave kutora matanho ekunyatsoongorora vanhu vose vanoda kuve makanzura vasati vakwikwidza muzvinzvimbo izvi.
VaTsvangirai vatsinhira kuti bato ravo harizofa rakachengeta vanhu vanoita huwori vakati hazvivarwadze kuti vanhu vakaita sameya weGweru, VaTedios Chimombe, avo vakadzingwa mubato reMDC nenyaya yehuwori, vave kunzi vave nhengo dzerimwe bato.
VaTsvangirai vakurudzira vatsigiri vavo kuti vasiyane netsika yekupokana vachirwira zvigaro izvo vati zvakakonzera kuti bato ravo ritadze kukunda mune dzimwe nzvimbo munyika pasarudzo dzemuna 2008. Vakurudzirawo vatsigiri vavo kuti vanyorese kuti vagokwanisa kuvhota vakawanda musarudzo dzinouya.
Vatungamiri veMDC vanosanganisira mutevedzeri waVaTsvangirai, Muzvare Thokozane Khupe, munyori mukuru webato, VaTendai Biti, pamwe nemunyori anoona nezvekufambiswa kwemabasa mubato iri, VaNelson Chamisa, ndevamwe veavo vange varipowo pamusangano uyu.
Vatungamiri vebato iri vari kuita misangano yakadai munzvimbo dzakasiyana-siyana senzira yekuzivisa vatsigiri varo mamiriro ezvinhu muhurumende pamwe nekuvakurudzira kugadzirira sarudzo.


text:
Amai (vakakubereka)
Amai (mother in English) zvinoreva mukadzi akakutakura munhumbu, akazokuzvara.
Mukutaura kweChiShona shoko rokuti Amai rinozoshandiswazve kutaura vakoma nevanin'ina vaAmai vakakuzvara. Vose ndivana Amai. Rimwe izwi rinoreva amai nderekuti nyina - ndiro riripo patsumo inoti: mbudzi kudya mufenje hufana nyina.
Senzira yokuremekedza imwe nguva ChiShona chinodaidza madzimai ari pazera rokunge vakaroorwa kuti amai kana kuti ambhuya.
Tsumo[chinja | edit source]
- Mai musuva usingasehwi mumuto.
- Nhamo inhamo amai havaroodzwi.
- Kusina amai hakuendwe.
- Chitanduro ndaamai, mugoti unopihwa anyerere: (kuchiturikirwa competent judge is mother, the stirring stick is given to the quiet one)
- Amai vanodzvemeredza vana nababa: a mother sees to it that her children become inseparably united to their father.


text:
HARARE—
Pamusika mukuru weMbare muHarare pange pasisina vanhu vakawanda masikati eMuvhuro mushure mekunge veruzhinji vakwanisa kuwana mabhazi ekuvatakura kuti vaenda kumaruwa pamwe nemamwe madhorobha avari kushanyira pazororo rino.
Asi zvinonzi mangwanani pamusika uyu vanhu vange vakawanda chose sezvo vazhinji vachida kufamba mangwanani.
Mumwe wevanhu vanotengesa pamusika wepaMbare, Amai Sammy Maramba, vanoti kunyange hazvo vanhu vange vakawanda mangwanani, zvange zviri nani kana zvichienzaniswa nemusi weSvondo pamwe nemusi weMugovera.
Mumwe anoshandira imwe kambani yemabhazi anotakura vanhu pamusika wepaMbare, uyo ati anonzi Biggy, anoti vanhu vange vakawanda chose mangwanani asi vazoita vachiita vashoma nekuti pauya mabhazi akawanda kuzovatakura.
Mukati memazuva maviri apfuura, vanhu vange vari kushaya zvifambiso mushure mekunge vemabhazi vakwidza mitengo iyi vachiona huwandu hwevanhu vaida kuenda kuzororo.
Asi zvichitevera yambiro yehurumende yekuti vese vaiita izvi vacharangwa, vamwe vakadzikisa mari dzekufambisa, izvo zvabva zvaita kuti vanhu vakwanise kufamba nzendo dzavo.
Mushure mekuona kutambura kwevanhu, gurukota rinoona nezvemadhorobha nematunhu, VaIgnatius Chombo, vakaudza kambani yemabhazi yehurumende yeZimbabwe United Passenger Company, Zupco, kuti ideredze mari dzekufambisa nezvikamu makumi maviri nezvishanu kubva muzana.
Zupco, iyo inosibhadharisa madhora gumi nerimwe kusvika kuMasvingo, yange iri kubhadharisa vanhu madhora mapfumbamwe chete.
Zvichakadai, kunyange hurumende yakazivisa nemusi weChishanhu kuti Muvhuro izororo, vemabhimisi mazhinji muguta vange vakavhura, uye mabhanga nemahofisi ehurumende ndiwo ega ange akavhara.
Vanhu vange vari mushishi rekutenga vachigadzirira zuva rekisimusi. Mumwe wevanhu ava, ndiMuzvare Tarisayi Shumba, vanogara mumusha weWarren Park, avo vanoti vaswera vachitenga zvinhu zvekutakura pavachaenda kumusha kwavo.
Gore negore veruzhinji pasi rese vechitendero chechikirisitu vanopemberera kuzvarwa kwaJesu mwanakomana waMwari musi wa 25 Zvita.
MuZimbabwe hama neshamwari dzinoshanyirana kumaruwa, mumadhorobha, pamwe nemumaguta avonogara panguva yezororo rekisimusi.


text:
Nhova
Nhova kana kuti chipande (fontanel in English) chikamu chiri pamusoro yevana vacheche chakapfava panotaridzika pasina bvupa redehenya. Nhova inotendera kuti musoro wemwana uwumbike, kudzoka, nokudzvanyika panguva yokuzvarwa; izvi zvinobatsira kuti mwana abude pamukana waamai zviri nyore. Mapfupa emusoro anosimba kusvika nhava yavhara pamwedzi gumi nemisere kusvika makumi maviri nemina (18-24).
Tsika[chinja | edit source]
- Vamwe vanotenda kuti nhova inofanirwa kurapwa nemishonga inozorwa pamusoro penzvimbo yacho.
- Mazuva ano kwave nevazhinjiwo vasisashandise mishonga yenhova, vanotenda mukupa mwana mvura yekunwa yakawanda kuti muviri wake usarase mvura yakawanda.


text:
Pimagonyonhatu
Muchidzidzo Pimanyika, pimagonyonhatu chidzidzo chinoongorora hukama huripo pakati penhambwe dziri pamativi nemagonyo egonyonhatu. Kukura kwakaita gonyo kunodudzwa negovano dzinoti sine, cosine, uye tangent
Govano (ratio) izwi rinoreva hukama huripo pakati penhamba mbiri dzine nzenda (dimensions) dzakafanana. Govano inonyorwa seizvi (a:b), izvi zvichitiudza kuti nhamba yechipiri inopinda kangani mune yokutanga.
Rheshiyo dzePimagonyonhatu[chinja | edit source]
Ichi chidzidzo chononzi trigonometric ratio kuEnglish. Chidzidzo chino chinotaura pamusoro pehukama huripo pakati penhambwe dziri pamativi nemagonyo egonyonhatu. Chikamu ichi tinoshanda negonyonhatu yemutwi tichidzidza nezve rheshiyo dzinoti tangent, sine uye cosine. Rheshiyo idzi dzinoshandiswa kuti tizive mativi uye magonyo ane hukuru hunenge husinga zivikanwe.
Kuti tipinde muchidzidzo cheRheshiyo dzePimagonyonhatu tinotanga tadudza mazita anopiwa kumativi egonyonhatu. Mativi matatu anopiwa mazita zvichibva pakuti tiri kushanda negonyo ripi regonyonhatu.
- Divi rakabatana negonyo ratiri kushanda naro rinonzi divi remuny'asi (adjacent kuEnglish),
- Divi rakatarisana negonyo ratiri kushanda naro rinonzi darisanwa (opposite kuEnglish) ; iri divi rakaita mutwi nehwaro.
- Divi guru rine nhambwe yakareba kupfura mamwe rinonzi muzendami (hypotenuse) nokuti rinoita sokunge rakazendamiswa rakatsigirwa kuhwaro nedarisanwa.
Sine yegonyo iRheshiyo yenhambwe dzedarisanwa nemuzendami. Sine ine tsazaniso inoti:
Sine = darisanwa/muzendami
Cosine yegonyo iRheshiyo yenhambwe dzedivi remuny'asi nemuzendami. Cosine ine tsazaniso inoti:
Cosine = divi remuny'asi/muzendami
Tangent yegonyo iRheshiyo yenhambwe dzedarisanwa nedivi remuny'asi. Tangent ine tsazaniso inoti:
Tangent = darisanwa/divi remuny'asi


text:
Kusvira ishoko rinonyadzisa rinoreva kupinzwa kwenhengo yemurume munhengo yemukadzi. Mamwe mashoko anoshandiswa kureva zvimwechete ndeanoti; rara, isa, kana kuti kwira. Shoko rekuti kurara, sekuti "kurara nemukadzi" ndiro rinonyanyoshandiswa kana vanhu vachitaura pane ruzhinji, kana vanyarikani. Nhengo dzemurume dzinodaidzwa namazwi akasiyanawo sekuti; mboro (rinonyadzisira),chombo, kana kuti mhuka. Nhengo dzemukadzi dzinodaidzwawo namazwi anoti; beche (rinonyadzisa), mbutu , mukana kana kuti kunzira. Izwi rekuti nhengo dzesikarudzi rinokwanisa kureva nhengo dzemurume kana dzemukadzi.
Muchiitiko ichi, tsinga dzenhengo yemurume dzinozara neropa zvinokonzera kuti nhengo yacho iwomarare, kana kuti mira. Kana ichinge yamira kudaro murume anopinza nhengo yake mune yemukadzi, achiita seanopinza nekuburitsa. Kupinza nekuburitsa uku kunoita kuti murume nemukadzi vanakirwe nechiitiko ichi. Panozosvika nguva yekuti murume anozwa kunakirwa kwakadzama kunozokonzera kuti nhengo yake iburitse mbeu, kunonzi kutunda. Vakadziwo vanokwanisa kusvika pakunakwirwa kwakadzama uku, asi nekuti chiitiko ichi hachisi chinhu chaingotaurwa taurwa pese pese, vazhinji vaisaziva kuti vakadzi vangasvikewo pachinhanho ichocho nenyaya yekuti kazhinji murume ndiye anotanga kusvika obva oregera mukadzi asati.chezvipenyu
Mapyourinfo translations allows you to search a foreign language with your own language (translate search) and receive the content also in your language


text:
WASHINGTON DC— Mumiriri mutsva weAmerica muZimbabwe, Ambassador Bruce Wharton, vasangana nemutungamiri wenyika, VaRobert Mugabe, vachizvipira zviri pamutemo.
VaWharton vanoti vachivimbisa VaMugabe kushanda nesimba mukugadzirisa kudyidzana pakati penyika yavo neZimbabwe.
Mugwaro ravaburitsa mushure mekusangana naVaMugabe, VaWharton vati vari kutsigira hukama hwakanaka pakati peZimbabwe neAmerica.
Vati vachateerera zvido zvezvizvarwa zveZimbabwe uye kudzidza zvakawanda pane zviri kuitika muZimbabwe, vozopawo pfungwa dzavo pane zviri kuitika munyika.
VaWharton vakamboshanda muZimbabwe vari mukuru mubazi remuzinda weAmerica rinoona nezvekudyidzana neveruzhinji.
Nyanzvi inoongorora zvematongero enyika uye vachidzidizsa kuHuddersfield University muBritain, Va Nkululeko Sibanda, vanoti kudyidzana pakati peZimbabwe neAmerica kungagadziriswa kana Zimbabwe ikakoshesa kodzero dzevanhu.


text:
Puresha
Muchidzidzo Fundoyetsimba, (Physics), puresha (Pressure) izwi rinotsanangudza huhwandu hweFosi iri kudzvanya pamusoro penharaunda yakapimwa. Puresha inopimwa nechiyero chinonzi Pascal kana kuti N/m2. Puresha inopimwa nerudzivo rwakarurama panharaunda yakadzvanyiwa nepuresha yacho.
- Ngatiti semuenzaniso pane zviumbwa zviviri chimwe nechimwe chine huremu hwe 100kg.
- Ngatitiyi chiumbwa chekutanga chakagara pauso hune nharaunda yakakura 1m2, chepiri chakagara pauso hune nharaunda yakakura 0,5m2.
- Zviumbwa zviviri zvinondonzwa neFosi yegunganidzo yakaenzana nokuda kwehuremu hwakaenzana.
- Asi chiumbwa chakagara pauso hudiki hwakakura 0,5m2 ndicho chinodzvanya nepuresha yakakura.
Tsazaniso yepuresha inoti, Puresha, P = (Fosi)/(Nharaunda)
Saka puresha iri pachiumbwa chekutanga = (100 x 9.8)/(1) = 980 N/m2
Puresha iri pachiumbwa chepiri = (100 x 9.8)/(0.5) = 1960 N/m2


text:
MUTARE—
Vatsigiri veZanu PF vatadzisa neChitatu mumiriri weAmerica muZimbabwe, VaBruce Wharton, kusangana nevagari vekwaMutare muhurongwa hwavo hwekunzwa zvinofungwa nevagari vemuguta iri.
Vatsigiri veZanu PF, avo vanga vachidarika zana, uye vaine zvinyorwa zvekunyomba America, vanga vachiratidzira vachiti America yakatemera Zimbabwe zvirango zvehupfumi. Varatidziri ava vakurura mbatya dzavo pamberi paVaWharton nevamwe vose vange varipo ndokusara nezvipfeko zvemukati chete vachiratidzira.
VaWharton vanga vachifanirwa kutanga musangano wavo masikati paTurner Memorial Library, asi izvi zvakundikana, zvichitevera zvaitwa nevatsigiri veZanu PF.
Mushure mekuona kuti zvinhu hazvina kumira zvaknaka, VaWharton nevamwe vavo, avo vambomira vachinzwa vatsigiri veZanu PF vachitaura, vapedzisira vapinda mumotokari dzavo ndokuenda.
Vachitaura neStudio 7 mushure mechiitiko ichi, VaWharton vati yange iri shuviro yavo kuita hurukuro nevanhu vemaMutare murunyararo. Vatiwo kunyange hazvo vachigamuchira kuti vanhu vane kodzero dzekuratidzira, varwadzikana zvikuru nekuona kuti vatsigiri veZanu PF vanga vasina pfungwa dzekutaurirana.
VaWharton vati zvinovarwadza kuti vanhu vashoma shoma vanogona kutadzisa vanhu vakawanda kuti vataure zvavanoda.
Mumwe mugari wemaMutare, VaEvans Gwaku, avo vange vauya kuti vanzwe zvaizotaurwa pamusangano uyu, vanoti vasuwiswa nezvaitwa nevatsigiri veZanu PF.
Mumwe mugari wemamutare zvekare, uye vachishanda nesangano rakazvimirira rePadare, VaMoses Semwayo, vanoti vatsigiri veZanu PF vaifanirwa kupa mukana VaWharton kuti tinzwe divi ravo pakati pehukama huripo pakati peAmerica neZimbabwe.
VaWharton vasangana nevemasngano akazvimirira oga uye vemabhizinesi maMutare musangano wavo wemasikati usati wavhiringidzwa.
NeChina, VaWharton vanotarisirwa kushanyira nzvimbo dziri kuwana batsiro kubva kunyika yavanomirira.
VaWharton nevamwe vavo vekumuzinda weAmerica vakashungurudzwa zvekare neChipiri kwaRusape apo vatsigiri veZanu PF vakavhiringa kushanya kwavo.


text:
WASHINGTON—
Zimbabwe inoti iri kutumirawo mauto ayo kunochengetedza runyararo kuDemocratic Republic of Congo, DRC, pasi pesangano reSADC.
Hurumende yeDRC iri kurwiswa nechikwata cheM23 icho chakambotora guta rakakosha reGoma munguva pfupi yapfuura.
Chisungo cheSADC chekutumira mauto chakaitwa pamusangano wemubatanidzwa wenyika dzekuchamhembe kweAfrica wakapera neMugovera kuTanzania.
Munyori mubazi rezvekudyidzana nedzimwe nyika, VaJoey Bimha, vanoti Zimbabwe, sezviri kuitwa nedzimwe nyika dzemuSADC, ichaendesawo mauto ayo kunochengetedza runyararo uye hapana mari yenyika ichashandiswa.
VaBimha vanoti mari ichabva kuSADC nemasangano akafana neAfrican Union ne United Nations.
Zimbabwe yakambotumira mauto ayo zvisina SADC mukati muna 1998 ichitsigira hurumende yevaimbove mutungamiri wenyika, mushakabvu Laurent Kabila, avo vakanga vapandukirwa nezvimwe zvizvarwa zvenyika yavo. Vairwisa hurumende yamushakabvu Kabila vanonzi vaitsigirwa neUganda neRwanda.
Pakaendeswa mauto kuDRC muna 1998, paramende haina kunge yasumwa nezvedanho iri, asi hurumende yaVaRobert Mugabe munguva iyo Zanu PF yaitonga yega, yakati yakanga yatora danho iri sezvo Zimbabwe yakanga iri iyo sachigaro wekomiti yeSADC yaiona nezvekudzivirirwa pamwe nezvematongerwo enyika.
Ukuwo South Africa, iyo yaive sachigaro weSADC panguva iyi, yaiti Zimbabwe yakanga yaita humbimbindoga pakutumira mauto ayo kuDRC isina kugara pasi nevamwe vayo muSADC.
Dzimwe nyanzvi munyaya dzezvehupfumi nezvematongerwo enyika dzinoti nyaya yekupindira muhondo yeDRC iyi yakapa kuti hupfumi hwenyika huende kumawere, sezvo Zimbabwe yaishandisa mari yayo muhondo iyi.


text:
HARARE—
Hurumende yapa bhanga rayo reAgribank madhora mamiriyoni gumi nemashanu. Mari iyi ichakwereteswa varimi vechibage senzira yekuona kuti nyika yawana chibage chinokwanira vanhu vese.
Mukuru weAgribank, VaSam Malaba, vati mari iyi ichakwereteswa kuvarimi vemumapurazi makuru vanokwanisa kuzodzora mari yavanenge vakwereta.
Vati sezvo varimi vange vari kuchema chema kuti mabhanga ari kuvakweretesa mari nemutengo uri pamusoro soro vachafarira mari iri kupihwa nebhanga ravo nekuti ine mutengo wepasi we4.5% chete.
VaMalaba vati varimi vanokwanisa kuwana mari iyi kumabhanga avo munyika yese kutanga neChitatu. Asi vatiwo vanotanga vaongorora kuti murimi anokodzera here kupihwa mari nekundooona minda yake uye kuti akagadzirira kurima zvakadiyi.
Vati murumi mumwe achapihwa zana rezviuru zvemadhora. Asi vati mari iyi inogona kuwedzerwa zvichiendarana nekuti varimi vangani vanenge vakumbira kubhanga ravo.
Vati kunze kwechirongwa chekutsigira kurimwa kwechibage, bhanga ravo richishanda ne bhanga reFBC riri kubatsira pakurimwa kwezvirimwa zvakaita sefodya, bhinzi, nzimbe pamwe nekuchengetwa kwemombe nemari inodarika mamiriyoni manomwe emadhora.
Chirongwa chaparurwa neChipiri ndechimwe chezvirongwa zvizhinji zviri kuitwa nehurumende mukusimudzira mabasa ekurima munyika.
VaMalaba vati hupfumi hweZimbabwe hunorarama zvikuru nezvirimwa uye kana mabasa ekurima akasabudirira, mamwe maindasitiri haafambi zvakanaka izvo zvinozotadzisa kubudirira kwehupfumi hwenyika.
Sachigaro wekomiti yeparamende inoona nezvekurima, VaMoses Jiri, vati mari yaiswa parutivi nehurumende yekusimudzira kurimwa kwechibage ishoma sezvo fotireza, mbeu nemishonga yekurimisa zviri kudhura.
Zimbabwe iri kuramba ichitadza kurima chibage chinoikwanira zvisinei nekuti yakabvuta minda kubva kuvarimi vechichena muchirongwa chekuendesa ivhu kuvanhu vatema.
Varimi ava, vazhinji vavo vakaenda kunyika dzakapoteredza Zimbabwe, izvo zviri kupa kuti nyika itenge chibage kunyika dzakaita seZambia.


text:
Chidenhi
Muchidzidzo chezvipenyu, chidenhi (hormone in English) zvinoreva "compound" dzinoshandiswa kuvamba kana kukuchidzira kushanda kwenhengo dzemuviri. Chidenhi pachinenge chagachirwa munhengo idzi, pane mabasa anobva atanga kuitika munhengo iyi. Zvidenhi zvinotsatidzwa kubva patsatsadzi dziri mumuviri dzine basa rokugadzira chidenhi ichocho. Kune chidenhi chinokuchidza kukura kwendebvu muvarume. Chidenhi chinonzi "testosterone" chinoshanda kukuchidza kuyaruka kwemukomana kuti ave nechimiro chemurume. Chidenhi ichi chinodzivisa kubuda kwemazamu muvarume.
Kunoitawo chidenhi chinoita kuti kubuda kwemazamu kutange muvakadzi. Chidenhi chinonzi "estrogen" chinoshanda kukuchidza kuyaruka kwemusikana kuti ave nechimiro chemukadzi achitanga kumera mazamu.
Shoko rokuti chidenhi rinotaura kuti zviro izvi zvinodenha nhengo kuti dzivambe kuita mabasa adzinobata mumuviri uye zvinonenha kuyaruka kwedzimwe nhengo mumuviri.
Shoko reEnglish rokuti "hormone" rinoreva "that which sets in motion, excites or stimulates a process". Ndiko kudenha kuri kurehwa nezita reShona rapihwa.
Mukutaura kwedu kwamazuva ose unonzwa toti:
- Andidenha saka ndamurova. Apa zvichireva kuti ndiye anditanga.
- Nyaya yamadenha iyi nhasi tinonzwa nekuzuwirwa. Apa zvichireva kuti matanga nyaya inofadza nokupa manyawi kumutauri kuti atange nokuramba ari kuitaura.
- Denha huni iyo moto ubvire zvakanaka. Apa kureva kukuchidzira moto wanga wabatidzwa zvawo kare.
Kutaura kuri muzvirevo izvi kunodudza kushanda kunoita chidenhi kana kuti "hormone": kuvamba; kukuchitsidzira; kukurudzira.


text:
WASHINGTON—
Nyanzvi munyaya dzezvematongerwo enyika nehupfumi dzinoti hadzisi kufara nenyaya yekuti mazita evanhu vari kuwana zvikamu mumakambani ari kutorwa nehurumende pasi pechirongwa chekuendesa hupfumi kuvatema haasi kuburitswa.
Izvi zvabuda pachena nhasi mushure mekunge kambani yeUnki Mine yati yave kupa zvizvarwa zveZimbabwe zvikamu makumi mashanu nechimwe kubva muzana. Kambani iyi inonzi yapa zvikamu kuTongogara Community Trust, vashandi vayo uye vamwe vasiri kuzivikanwa asi vari kungonzi vatema vachabatsira neruzivo.
Mamwe matsamba anonzi atangawo kunyorwa kumakambani akaita setongaat hulet yekusouth africa ine minda yenzimbe kuHippo Valley nekuTriangle vachiziviswa nezvezvkamu zvinofanirwa kutorwa pasi pechirongwa ichi .
Tsamba yakanyorwa kukambani iyi inoti mazuva aya akapfuura zvinenge zvabuda pachena kuti kambani iyi haisi kuda kuita bhizimisi muZimbabwe.
Studio 7 haina kukwanisa kubata gurukota rezvekuendeswa kwehupfumi kuvatema, VaSavior Kasukuwere, asi hatina kukwanisa kuvabata. Asi mutevedzeri wavo, VaTongai Matutu, kuti tinzwe zviri kuitika vati chirongwa chekuendesa hupfumi kuvatema hachina kunyatsojeka.
Kunyangwe veMDC vari kuti Zimbabwe iite pore pore panyaya yekutora makambani, mutungamiri wenyika VaRobert Mugabe vanoti hapana kudzokera kumashure panyaya iyi.
Hurukuro naVaTongai Matutu


text:
Chiredzi
Chiredzi idhorobha riri muProvince yeMasvingo kuri kuchamhembe kwakadziva kumabvazuva kweZimbabwe. Dhorobha reChiredzi pamwe neriri pedyo reTriangle ndidzo nzvimbo dzinorima nzimbe zvakanyanya muZimabwe.
Hugari hweChiredzi[chinja | edit source]
Pakuverengwa kwevanhu mugore ra 2002, Chiredzi yaiva nevagari 26,129 zviuru makumi maviri nenhanhatu zana rimwe makumi maviri nepfumbawe. Hippo Valley Hospital inowanikwa mudhorobha iri uye ndiyo nzvimbo iri kubatsira kutara vanorwara ne HIV/AIDS.


text:
Isaac Newton
VaSir Isaac Newton (4 Ndira 1643 – 31 Kurume 1727) vaiva scientist nephilosopher vane mukurumbira vaibva kuEngland.
Zviitwa zvikuru[chinja | edit source]
Muchidzidzo chemasvomhu, vaNewton vakawedzera zvikuru, ruzivo rwedu rwemasvomhu. Nharaunda dzavakabetsera kuwedzera ruzivo dzinosanganisira zvese mukubva mukarikurasi (calculus), pimanzvimbo nealgebra. Pamwe chete naGottfried Wilhelm Leibnizvakabatsira kuumba ruzivo rwedu rwekarikurasi - nyangwe vakashanda vakazvimiririra. Muchidzidzo chefundoyetsimba, vaNewton vakawanikidza kuti chiedza chichena hachisi cheruvara rimwe asi chakagadzirwa nemavara avakapa zita rekuti ma"primary colours" (mavara ekutanga). "Experimentum crucis" yavo inehumbowo hwedudzirazivo (theory) yavo yekugadzirwa kwechiedza murutsaudzo runoitika kana chiedza chichipfuura nemuzhumwi.
Mukudzidza kwekukuhamba (motion), mabhuku aNewton, "Philosophiæ Naturalis Principia Mathematica", akakosha zvikuru mufundoyetsimba yanhasi. Bhuku rekutanga mumabhuku acho rinopa uye rinotsanangura Mitemo yeruhambo yaNewton (motion) inganyorwa sezvizvi:
- Mutemo wekutanga: Pachinge pasina fosi rokunze rinomutsisa, mitumbi yose inoramba iri pakuzorora, kana pakuhamba kusingashanduke ichitevedza gwara rakatwasuka. Izvi zvinoreva kuti mutumbi wakazorora unoramba wakazorora kusvika wamutswa nefosi rokunze risina rimwe fosi rinorigadadza. Zvakare mutumbi uri kuhamba unoramba uri kuhamba nespidhi imwechete uye rudzivo rusingashanduke kusvika apo unotekenyewa nefosi rokunze risina rimwe fosi rinorigadadza. Uyu mutemo unodanwazve kuti mutemo wechinepfu.
- Mitemo wechipiri: Apo mutumbi unohamba, rufangu rwawo a rwunotevedza rudzivo rwakati sambamba nefosi riri kutekenya; rufangu nefosi zvine muzasedimbu wekuteverana uye rufangu nehuremu zvine muzasedimbu wakasunama. Izvi zvinoreva kuti rufangu rwunokwira panokwira fosi uye rufangu rwunodzika panokwira huremu. Mutemo wechipiri uyu unonyorwa netsazaniso inotevera F = m.a
- Mutemo wechitatu: Pose pane fosi inomutsa panowanikwa fosi inopirimuka yakaenzana uye inopikisana nefosi inomutsa. Izvi zvinoreva kuti kana mitumbi miviri ichiita mutsimba wefosi, fosi inomutsa nefosi inopirimuka dzine huhombe hwakaenzana asi fosi idzi dzichinongedza mativi akapesana.


text:
Tsika yekurava nhamba
Tsika yekurava nhamba (numeral system in English) zvinoreva mitowo unoshandiswa pamanyorerwo nemaverengerwo anoitwa nhamba kuti dzive dzakarongeka dzinonzwisiswa nevanhu vose vanoda kudzishandisa. Tsika inoshandiswa kunyora nekuverenga nhamba inotevedza nzira yatingati muravanegumi (decimal system). Izvi zvinoreva kuti nzira yokuverenga inoshandisa gumi sehwaro yoramba ichiwumba huwandu zvichienderana nemakumi. Nhamba dzose dzinoverengwa dzichifananidzwa negumi kana kuti zvitsama zvegumi sezvizvi:
- Kana pachiverengwa, nhamba inotevera gumi (10) inozova gumi nerimwe (11), kwouya gumi nembiri (12), gumi nenhatu (13), gumi nemana (14), zvichingodaro.
- Zvimwechetezvo kana pakwana makumi maviri (20) kunenge kwotevera, makumi maviri nerimwe (21), makumi maviri nembiri (22), makumi maviri nenhatu, zvichingoenda zvakadaro.


text:
WASHINGTON—
Zimbabwe Football Association, ZIFA, inoti ichamisa mutambi we Dynamos, Devon Chafa, kutamba nhabvu kwemwedzi mumwe chete sekurudziro yapihwa nesangano reFIFA.
FIFA iri kupomera mutambi uyu mhosva yekushandisa mishonga isingabvumirwe mumitambo.
Vanoona nezvekufambiswa kwemashoko mu ZIFA, Va Xolani Gwesela, vanoti vasangana nemutambi uyu neMuvhuro vakamuudza nezvemamiriro akaita zvinhu, uye zvazvinoreva.
Va Gwesela vanoti FIFA yati Chafa anofanirwa kuvapa humbowo hwekuti seyi mishonga isingabvumirwe iyi yakawanikwa iri muropa make?
Chafa anonzi achayedza kuti achenurwe nekuti ane mishonga yaakange achitora mukurapa kukuvara kwaakaita kusina chekuita nenhabvu.
VaGwesela vanoti muhurukuro yavaita naChafa nachiremba wake, mutambi we Zimbabwe Warriors achambonozeya chiitiko ichi nemhuri yake nevanomimirira munyaya dzenhabvu kuti awone kuti otora danho ripi.
ZIFA nechikwata che Dynamos vati vachamira nemutambi uyu mukuita zvese zvavanogona kuti achenure zita rake.
Hurukuro naVa Xolani Gwesela


text:
Tsivatsaona
Mukushanda kunoita hushangazhi, Tsivatsaona chirongwa chinobatsira vemabhizinisi munguva yokunge nzvimbo dzavo dzehushangazhi dzarasikirwa nemari kuburikidza nenjodzi dzinoitika muhushangazhi. Vamabhizinisi vanoripa muripo kuKambani dzeTsivatsaona (Insurance) mwedzi wega-wega; musi unoitika tsaona munzvimbo yehushangazhi, makambani eTsivatsaona anotsiva hukoshi hwechinhu chinenge charasika mutsaona. Izvi zvinobatsira kuti vemabhizinisi vakwanise kudzoka pakushanda zvakare mushure metsaona. Kambani dzeTsivatsaona dzinogamuchira mudeme-mudeme kubva kumabhizinisi akawanda, izvi zvichibatsira kuti pave nehomwe yemari inoshandiswa musi unoitika tsaona kune avo vanenge vakaita mudeme-mudeme.


text:
WASHINGTON—
African Union, AU, iri kutarisirwa kuzeya nyaya yeZimbabwe neKenya kumusangano wayo uri kuitirwa kuAddis Ababa, Ethopia muna Ndira paine kurudziro yekuti pasavezve nekudeurwa kweropa musarudzo dziri kutarisirwa munyika mbiri idzi.
AU neSADC ndidzo dziri kuongorora kuti zvinhu zviri mugwara here panyaya yekuvandudzwa kwezvinhu pasati paitwa sarudzo muZimbabwe.
Vakuru muSADC neAU vanoti mutungamiri weSouth Africa, VaJacob Zuma, vanove mutongi gava weSADC panyaya yeZimbabwe, vari kutarisirwa kutura gwaro kune vamwe vatungamiri veAU rinotaridza pasvika Zimbabwe panyaya yegadziriro yesarudzo uye kupa kurudziro yekuti zvinhu izvi zvizadzikiswe pasati paitwa sarudzo.
VaMugabe, pamusangano webato ravo wepagore wakapera neMugovera, vakati kana vari kunyora bumbiro vakasaripedza muna Zvita muno, vachaita kuti paramende isiye basa voita sarudzo muna Kurume vachishandisa bumbiro riripo iye zvino.
Asi pasi pechibvumirano cheGlobal Political Agreement, GPA, VaMugabe havana masimba ekuita zvavari kutaura vasina kuwirirana nevamwe vavo muhurumende.
Vatungamiri veSADC vakasangana neMugovera kuTanzania vakapawo kurudziro yekuti Zimbabwe izadzikise zvose zviri muchibvumirano chezvematongerwo enyika, cheGPA, uye kuvhotera bumbiro remitemo idzva isati yaita sarudzo.
Vatungamiri venyika dzemuAfrica vanonzi havasi kuda kuti muZimbabwe nemuKenya mudeurwe ropa sezvakamboitika kuKenya muna 2007 nemuZimbabwe muna 2008 zvikapa kuumbwa kwehurumende dzemubatanidzwa munyika mbiri idzi.
Nyanzvi munyaya dzezvematongerwo enyika, uye vachiona nezvekufambiswa kwemabasa musangano reCrisis in Zimbabwe Coalition kuchamhembe kweAfrica, VaPhillan Zamchiya, vanoti SADC neAU dzave kuratidza kuti dzave nemeno kana dzava kutora matanho akasimba panyaya yeZimbabwe .
Hurukuro naVaPhillan Zamchiya


text:
HARARE—
Nhengo dzedare reSeneti neHouse of Assembly dzatsigira neChitatu kunyorwa kwakaitwa bumbiro idzva remitemo yenyika rakanyorwa nekomiti yeparamende yeCOPAC dzichiti gwaro iri rakanyorwa nevanhu nekudaro rinofanira kuendeswa kuvanhu nekukasika kuti varitambire.
Vachitura gwaro reCOPAC muparamende, VaDouglas Mwonzora veMDC inotungamirwa naVaMorgan Tsvangirai, vati hurongwa hwavo hwaisanganisira veruzhinji uye hwakaburitsa bumbiro rinofadza munhu wese.
VaMwonzora vati bumbiro iri rinofanira kuendeswa kuvanhu nechimbichimbi kuti vanoritambira nekuti nderavo.
Mamwe masachigaro eCOPAC akabata basa iri naVaMwonzora, VaPaul Mangwana veZanu PF naVaEdward Mkhosi veMDC inotunamirwa naVaWelshman Ncube,
vatendawo vanhu vemuZimbabwe nemoyo murefu wekumirira bumbiro idzva vakati ivo nekomit yavo vanofarawo chose nekukwanisa kuvanyorera kwavakaita bumbiro rinovafadza.
VaMkhosi vatenda zvikuru vatungamiriri vehurmende yemubatanidzwa vachiti ndivo vakaita kuti chirongwa chekunyorwa kwebumbiro idzva chienderere mberi mushure mekuvhiringwa kwachakaitwa nemhirizhonga pamusangano weFirst All Stakeholders Conference.
Mumiriri weMwenezi East mudare reHouse of Assembly, VaKudakwashe Bhasikiti veZanu PF, vati kupedza basa rekunyora bumbiro kwaitwa neCOPAC kunoratidza pachena kuti Zimbabwe inokwanisa kugadzirisa yega nyaya dzayo.
Museneti nhengo dzedare iri dzatiwo kunyange hazvo hurongwa kwenyora bumbiro hwainge hwakaoma, uye pakambove nekupopotedzana, zvinofadza kuti vanhu vakazobatana vakabudirira pachinangwa chekunyora bumbiro idzva.
Gurukota rinoona nezvevanhukadzi, Amai Olivia Muchena veZanu PF, vatiwo vanotarisira kuti zvizvarwa zveZimbabwe zvicharamba zvakabatana semabataniro azvakaita pakunyora bumbiro.
Amai Muchena vakurudzira veruzhinji kuti vaverenge nekunzwisisa bumbiro idzva iri.
Nhaurirano pamusoro pegwaro reCOPAC dzichaenderera museneti neChina.


text:
Ngwarati
Ngwarati (sable in English) imuka yemusango iri mumhuri yenhoro. Mhuka iyi ine ruvara rwutema (black) nedumbu jena (white). pachiso chayo ine mutandamhno mutema nemitsetse mitema inobva kumaziso ichienda kumuromo. Muromo wepasi unennge uri muchena. Ngwarati ine nyanga dzakasvonaka dzine tesva dzichidzokera kumashure.
Tsika[chinja | edit source]
"Zvaiwana ngwarati" - kureva kuti uya anombozviti ndini ndinogona zvamuwanawo nhasi.
Chikwata cheRubgy cheZimbabwe chinodanwa kunzi "Sables" - iriyo ngwarati.


text:
Vavariro
Vavariro (target) inoreva mwero uri kutarisirwa kusvikwa nokudarikwa pabasa riri kubatwa. Somuenzaniso munhu anonzi Tanaka anokwanisa kuti vavariro yangu kuti ndinge ndavaka imba ine rhumu nomwe mugore ra 2016. Tanaka anogona kuti zvakare ndinoda kuvaka imba iyi mudhorobha reMberengwa pedyo nokumusha kwavo.
Kurerutsa Mutauro[chinja | edit source]
Donzvo raTanaka nderekuti ave nepekugara pakanaka pedyo nokumusha kwavo.
Chinangwa chaTanaka kuvaka imba ine rhumu nomwe mudhorobha reMberengwa.
Vavariro yake kunge avaka imba panosvika gore ra 2016.


text:
WASHINGTON— Bato reMDC rinotungamirwa naVaWelshman Ncube rinoti radzinga vamiriri varo vashanu vanomiriri nzvimbo dzakasiyana mudare reparamende richivapomera mhosva yekutsigira MDC inotungamirwa naVa Morgan Tsvangirai.
Munyori mukuru webato iri, Amai Priscilla Misihairambwi-Mushonga, vakatumira nhengo idzi matsamba pakupera pesvondo vachivazivisa nezvedanho iri.
Vadzingwa ava vanosanganisira nhengo dzeHouse of Assembly, VaMaxwell Dube, mumiriri we Tsholotsho South; mumiriri weGwanda North, VaThandeko Zinti Mkandla; mumiriri weUmzingwane, Muzvare Nomalanga Khumalo pamwe nenhengo dzeseneti mbiri, VaDalumuzi Khumalo vekuLupane, pamwe chete naVaKembo Dube vekuUmzingwane.
Makore matatu apfuura, bato iri rakadzinga zvakare nhengo dzaro dzeparamende nhatu dzinoti mumiriri weNkayi South, VaAbednico Bhebhe; mumiriri weLupane East, VaNjabuliso Mguni, pamwe nemumiriri weBulilima East, VaNorman Mpofu, richivapomerwawo mhosva yekutsigira MDC yaVaTsvangirai.
Izvi zvinoreva kuti MDC yaVaNcube yasarirwa nenhengo dzeHouse of Assembly nhatu dzinoti VaMoses Mzila Ndlovu vekuBulilima West, VaPatrick Dube vekuGwanda Central, naVaSiyabonga Malandu Ncube vekuInsiza South.
Yasarirwa zvakare nemaseneta mana anosanganisira VaDavid Coltart, VaLutho Tapela, VaRobert Makhula naVaBelieve Gaule.
VaDalumuzi Khumalo naVa Maxwell Dube varamba kutaura nezvenyaya iyi, ukuwo VaZinti, Muzvare Khumalo naVaDube havana kukwanisa kubatwa kuti tinzwe divi ravo.
Mutauriri weMDC yaVaNcube, VaNhlanhla Dube, vanoti bato ravo richadzinga vese vanenge vasingafambi negwara remusangano.


text:
HARARE—
Hurumende yeZimbabwe ichitsigirwa nesangano reUnited Nations Children’s Fund, Unicef, yaparura chirongwa chekudzivirira kufa kwemadzimai akazvitakura pamwe nekuti asabatwe nechirwere chegomarara remuchibereko.
Vachitaura pakuparurwa kwechirongwa chine rutsigiro rwemari inoita mamiriyoni makumi matanhatu emapaunzi yabviswa ne Sweden, Irish Aid, pamwe ne United Kingdom Agency for International Aid, UKAID, gurukota rezveutano, Dr Henry Madzorera, vatenda zvikuru nyika dzapa Zimbabwe mari iyi vachiti hurumene ichashanda zvakasimba mukuona kuti mari idzi dzashandiswa nemazvo.
Dr Madzorera vati chirongwa ichi chakakosha zvikuru, uye chichabatsira madzimai munyika mukudzivirira chirwere chegomarara remuchibereko.
Vatiwo chirongwa ichi chichabatsirawo mukudzivirira mhirizhonga kumadzimai nevanasikana.
Dr Madzorera vati sezvo madzimai mazhinji ari kufa nechirwere chegomararara remuchibereko, cervical cancer, hurumende iri kufara kuti mari zhinji ichaenda kunogadzirisa dambudziko iri. Vatiwo madzimai mazhinji ari kufa nechirwere ichi nenyaya yekushayiwa ruzivo pamwe nekudhura kunoita kuongororwa kwechirwere ichi.
Vati zvipatara zvehurumende, kuburukidza nechirongwa ichi, zvichange zvichivheneka madzimai chirwere ichi pachena pasina mubhadharo. Vatiwo kuvhenekwa kwechirwere ichi kunobva kwaburitsa zvawanikwa zviri mumuviri ipapo, kwete kumira kwenguva yakareba munhu asati aziva sezvanga zvichiitika.
Vanomirira UNFPA muZimbabwe, VaBasile Tambashi, vati sangano ravo rakazvipira mukushanda nehurumende pachirongwa ichi. VaTambashi vati chirongwa chaparurwa ichi chakanangana nekusimudzira hutano hwemadzimai.
Vachitaurawo pachiitiko ichi, mukuru we UKAID, Amai Jane Rintoul, vati hurumende yeBritain icharamba ichiedza nepose painogona napo kubatsira Zimbabwe kuti ikwanise kusimudzira hutano hwemadzimai kunyanya pakupedza mhirizhonga yemadzimai nevanasikana.
Vamwe vanga varipo pangungano iri vanosanganisira mukuru weNational AIDS Council, VaTapuwa Magure, mukuru wechirongwa cheTB neHIV/AIDS mubazi rezveutano, Doctor Owen Mugurungi, vanoona nezvekubudiswa kwemashoko mukanzuru yeHarare, VaLeslie Gwindi, pamwe nemukuru wezvehutano mukanzuru yeHarare, VaStanley Mungofa.


text:
HARARE—
Kambani yembozhanhare, yeEconet Wireless, yapa marambi anoshandisa zuva kana kuti solar lanterns zviuru zvitatu kuzvipatara nezvikoro zvekumaruwa.
Kambani iyi yapawo marambi akadai mazana matatu kukanzuru yeHarare kuti ashandiswe muzvipatara zvayo zviviri nemakirinika ayo gumi nemaviri.
Vachitambira marambi aya, ayo anokosha madhora anodarika zviuru makumi maviri, mutevedzeri wegurukota rezvehutano, VaDouglas Mombeshora, vati marambi aya achabatsira kuchengetedza hupenyu sezvo mamwe madzimai nevana vachifa murima mushure mekubatsirwa.
Makirinika akawanda kumaruwa haana magetsi uye kunyange kune magetsi, magetsi acho anogara asiko sezvo ZESA iri kutadza kugaya magetsi anokwanira nyika yese.
Munyori mubazi rezvehutano, VaGerald Gwinji, vati zvinhu hazvina kumira zvakanaka mumakirinika ekumaruwa sezvo dzimwe nguva vana mukoti vachishandisa marambi epambozhanhare dzavo mukubatsirisa madzimai.
Mamwe makirinika ari kutoraira varwere nemadzimai anenge akazvitakura kuti auye nemakenduru kana marambi avo kana vachinge vave kuenda kukiriniki.
Mukuru weEconet muZimbabwe, VaDouglas Mboweni, vati marambi avapa achabatsira zvikuru.
VaMboweni vanoti Econet inotarisirwa kupa marambi akadai anodarika zviuru gumi kumakirinika nezvikoro munzvimbo zhinji munyika.
Meya veHarare, VaMuchadeyi Masunda, vati marambi aya achabatsira zvikuru mumakirinika avo umo vati munozvarwa vana vanodarika zviuru zviviri mwedzi wega wega.
Sachigaro wekomiti yekanzuru yeHarare inoona nezvehutano nedzidzo, VaCharles Nyatsuro, vanoti magetsi anonetsa chose muHarare uye marambi abva kuEconet achavabatsira chose.
Kambani yeEconet yapawo rubatsiro rwezvinhu zvakawanda zvinosanganisira mibhedha nemaWheel Chair kuchipatara che St Gilels muHarare.


text:
Leopold Takawira
Leopold Takawira igamba rehondo yeChimurengayakarwiwa nechinangwa chekusunungura nyika yeZimbabwe kubva kuutongi hweudzvanyiriri hwevarungu vakabva kuBritain. .
Leopold Takawira (1916-1970) akanga ari Vice President we Zimbabwe African National Union (ZANU). Murume uyu akanga ambotsigira National Democratic Party (NDP) pashure akazotsigira Zimbabwe African People's Union (ZAPU) .Leopold Takawira waizivikanwa nemutupo wake we Mhazi kana kuti 'Shumba yeChirumanzi'
VaTakawira vakazvarwa ku Chirumanzi, Victoria district mugore 1916. Vakadzidza muzvikoro zveRhodesia vakazonorava zvokuva mudzidzisi ku Mariannhill muguta re Natal, South Africa. VaTakawira vakazova Headmaster we Chipembere Government School ku Highfield. Vakazosiya basa rokudzidzisa vachinoshanda na Colonel David Stirling we Capricorn Africa Society, uko vakanoitwa Executive Officer.


text:
Kukotsira
Kukotsira (sleeping kuChirungu) zvinoreva nguva iyo munhu anobatwa nehope orara kana kuenzera pangava pamubhedha kana pachigaro kana papi apo angakotsira ari. Vawongorori vanoziva nevehutano vanoti munhu mukuru anofanirwa kukotsira maawa manomwe kusvika masere 7-8 pazuva rimwe. Nyanzvi dzinotizve pahugaro hwake hwose munhu anenge akakotsira kwenguva inokwana kusvika zvikamu makumi matatu nenhatu pazana (33%).
Makope zvinotaura maererano nemakotsiriro anoita munhu. Mumwe anganzi ane makope etsuro kureva kuti anokotsira akavhura maziso setsuro.
Maji kana manhede zvinotaura munhu akarara nomusana. Shoko rokuti manhede rinoshandiswawo kana munhu awa nemagotsi kana kuti ari kushambira akatarira munenge - back stroke.


text:
Oliver Mtukudzi
Oliver "Tuku" Mtukudzi muimbi wemuZimbabwe akaberekwa gore ra1952 muHarare. Muimbi uyu anodanwa nezita remusere rokuti Tuku.
Nhoroondo yaTuku[chinja | edit source]
Mtukudzi akatanga kuimba mugore ra 1977 nechikwata Wagon of Wheels vari vese nomuimbi Thomas Mapfumo. Vakaimba rwiyo rwakaita mukurumbira rwainzi "Dzandimomotera," . Mtukudzi akazobatana nechikwata chizviti Mahube, chaisangana vaimbi vekuchamhembe kweAfrica.
Mtukudzi ndiye mumwe wevaimbi vanemukurumbira muZimbabwe uye kunze kwenyika iyi. Akaberekwa kurudzi rweChiKorekore, ari wedzinza Nzou Samanyanga. Musambo wenziyo dzaanoimba unodanwa kunzi "Tuku Music". Mtukudzi akafamba nebasa rokuimba kumhiri kwemakungwa achisvika kunyika dzinosanganisira UK, US and Canada uko aiunganirwa nevanhu vazhinji.
Mumwaka uno wemamiriro ehupfumi nehutongi munyika yeZimbabwe, Tuku akaimba rwiyo rwunonzi "Ndakuvara". Rwiyo urwu rwunotaura pamusoro pekushungurudzwa kwevanhu zvichienderana nematongerwo enyika. Akatsikisawo rwumwe rwiyo "Bvuma Wasakara" rwunokurudzira vachembera kusiyira vechidiki mabasa nehutungamiri.
Oliver Mtukudzi ndiye mumwe wevaimbi vane mukurumbira muZimbabwe; vamwe vacho vanosanganisira Alick Macheso, Charles Charamba, Olivia Charamba, Pardon Mutsago, Mercy Mutsvene, Joyce Simeti nevamwewo.
Madambarefu aMtukudzi[chinja | edit source]
- 1978 Ndipeiwo Zano (yakatsikiswa zvakare 2000)
- 1979 Chokwadi Chichabuda
- 1979 Muroi Ndiani?
- 1980 Africa (yakatsikiswa zvakare 2000)
- 1981 Shanje
- 1981 Pfambi
- 1982 Maungira
- 1982 Please Ndapota
- 1983 Nzara
- 1983 Oliver's Greatest Hits
- 1984 Hwema Handirase
- 1985 Mhaka
- 1986 Gona
- 1986 Zvauya Sei?
- 1987 Wawona
- 1988 Nyanga Yenzou
- 1988 Strange, Isn't It?
- 1988 Sugar Pie
- 1989 Grandpa Story
- 1990 Chikonzi
- 1990 Pss Pss Hallo!
- 1990 Shoko
- 1991 Mutorwa
- 1992 Rombe
- 1992 Rumbidzai Jehova
- 1992 Neria Soundtrack
- 1993 Son of Africa
- 1994 Ziwere MuKobenhavn
- 1995 Was My Child
- 1996 Svovi yangu
- 1995 The Other Side: Live in Switzerland
- 1997 Ndega Zvangu (yakatsikiswa zvakare 2001)
- 1998 Dzangu Dziye
- 1999 Tuku Music
- 2000 Paivepo
- 2001 Neria
- 2001 Bvuma (Tolerance)
- 2002 Shanda soundtrack
- 2002 Vhunze Moto
- 2003 Shanda (Alula Records)
- 2003 Tsivo (Revenge)
- 2004 Greatest Hits Tuku Years
- 2004 Mtukudzi Collection 1991-1997
- 2004 Mtukudzi Collection 1984-1991
- 2005 Nhava
- 2006 Wonai
- 2007 Tsimba Itsoka
- 2008 Dairai (Believe)
- 2010 Rudaviro
- 2010 Kutsi Kwemoyo
- 2011 Rudaviro


text:
Imba yeSatyagraha
Imba yeSatyagraha,sekuzivikanwa kwainoitwa seImba yeGandhi,musha unowanikwa munzvimbo yeJoni waiva waMahatma Gandhi uyezve nzvimbo yaaigara nekushandira pakati kwemakore 1908 ne 1909.Imba yakanyoreswa sechidimbu chenhoroondo yenhaka yeJoni. Imba inowanikwa nekuchengeterwa zvinhu zvaaishandisa munguva yekare uyezve senzvimbo inovhakachirwa nekugarwa nevashanyi. Satyagraha zvinoreva kurudziro yechokwadi. Imba iyi yakagadzirwa zvakafanira nemuvaki Herman Kallenbach achigadzirira Gandhi naiye pachezvake.
NHOROONDO[chinja | edit source]
Ghandi akagara muSouth Africa kwemakore 21 kubva muna 1893 kusvika muna1914, kunyangwe zvazvo aimboshanyira nyika ye India zvese ne nyika ye UK. [1] Zvinonzi Ghandi akazotoziwa nezvehusaruraganda paakasungirwa pachiteshi chechitima che Pietermaritzburg apinda maisabvumirwa vanhu vatema.[2]
Muna 1904, Ghandi akasangana na Kallenbach MuJerimani akanga auya ku South Africa muna 1896. Kallenbach akanga ari bhiridha. Muna 1907, Kallenbach akavaka dzimba mbiri dzakafanana nedzaivakwa nevatema asi achishandisa zvaishandisa varungu. Imba iyi yakapihwa zita rekuti 'Kraal' rinoreva danga muchirungu ne Afrikaans.
Imba yeSatyagraha yaive nedanga remhuka nepanotambirwa mutambo weTennis,asi vese vairarama hupenyu hwerunyararo hwakadzikama. Ghandi airara muimba yaive pamusoro paaikwira neladder asi iye naKallenbach vaishandisa vese imba yekubikira nekugamuchira vaenzi muimba yekutandarira. Imba yacho yaive isina musuwo inosangana,saka vaifanirwa kutanga vabuda mune imwe imba kuti vakwanise kupinda mune imwe imba. Hupenyu hwaKallenbach hwakashandurwa nemararamiro avaiita vari vaviri uyezve mari yaaishandisa iye Kallenbach pachezvake yaidamburwa kagumi pane yaaiwana. Vakabva mugore ra1909,imba yavaigara ikazogarwa nevakawanda mushure mekuzotengwa mugore ra2009 nevezvemabhizimusi vanova Voyageurs du Monde vachitengera Hurumende yeINDIA senharaunda yenyika ndokuzoigadzira kuti veruzhinji vakwanise kushanya mugore. Zvese izvi zvakaitika mugore ra2011.
Museum inochengetwa na Lauren Segal, anochengeta mamwe ma museum,zvese ne museum ye Rusaruraganda ku South Africa (Apartheid). Satyagraha zvinoreva kuti simba re chokwadi, tichitarisa ku nyunyuta murunyararo kwakatangwa na Gandhi achigara mu South Africa.


text:
Zizi
Zizi (owl in English) ishiri inowanikwa kuzviwumbe zvose kunze kweAntarctica; zizi rinowanikwa mumarudzi mazana maviri (200). Zizi rinoverengwa sechikara chinodya dzimwe mhuka. Mazizi anodya tupembenene; dzimwe shiri uye mhuka ndiki dzepamupanda wedzinoyamwisa. Zizi kazhinji rinogara rega uye rinofamba husiku.
Chimiro cheZizi[chinja | edit source]
Mazizi ane maziso mahombe ari pamaberi pechiso kwete kumativi emusoro sedzimwe shiri dzinovhima. Maziso ezizi hakafamba saka rinofanira kutenderedza musoro wese kana roda kuona nerumwe rudzivo. Zizi rinozivikanwa nokugona kumonyorora mutsipa negonya rinokwana kusvika 270o kurudyi nekuruboshwe.
Zizi rine maziso anoona zviri kure asi harikwanise kunatsa kuoona zviri pedyo macentimteres mashoma kubava pariri. Saka kana rodya rinoshandisa mukushe ari pamuromo waro kutsvaka kuti chikafu chariri kudya chiri papi chamira sei. Asi maziso aro anowona kure anobatsira zvakanyanya parinovhima husiku.
Tsumo[chinja | edit source]
- Zizi kurungwa munyu roti, "Ndava hukuwo"


text:
WASHINGTON—
Mutungamiri weAmerica, VaBarack Obama, avo vakasarudzwa neChipiri kuva mutungamiri weAmerica wechimakumi mana neshanu, munhu ari kukorokotedzwa kubva nenyika dzemuAfrica kuCape kusvika kuCairo.
VaObama vakakunda VaMitt Romney vebato reRepublican Party mushure mekunge vaunganidza zvigaro zvinodarika mazana maviri nemakumi manomwe zvinodiwa kuti munhu anzi akunda musarudzo.
Kunyange hazvo sarudzo idzi dzichiri kuverengwa mudunhu reFlorida, kusvika pari zvino, VaObama vava nezvigaro mazana matatu nezvitatu, zvichienzaniswa nezvigaro mazana maviri nezvitanhatu zvina VaRomney.
Mushure mekukundwa naVaObama, VaRomney vakaudza zvizvarwa zveAmerica kuti vaitambira kukundwa kwavo. VaObama, avo vakataura mushure maVaRomney, vakatenda vatsigiri vavo nekuvatsigira murwendo rwekuramba vari pamuzinda weWhite House kwemamwe makore mana.
Mutungamiri weSouth Africa, VaJacob Zuma, vatumira mashoko ekukorokotedza VaObama vachiti vanotarisira kuti nyika yavo neAmerica dzicharamba dzichidyidzana.
MDC inotungamirwa naVaMorgan Tsvangirai yatumirawo nashoko ekukorokotedza VaObama
Dzimwe nyanzvi munyaya dzezvematongerwo enyika dzinoti VaObama, mutemu yavo yechipiri, vanofanirawo kuti vanyatsotarisawo matambudziko eAfrica uye kutanga kudyidzana nayo munyaya dzekutengeserana.
Mutemu yavo yekutanga, VaObama vakangoenda kuAfrica kaviri pavakaenda kuEgypt neGhana. VaObama vainyanyosimbirira nyaya dzekuMiddle East sezvo America yange iri muhondo kuIraq neAfghanistan.
Izvi zvakapa China
mukana wekutanga kudyidzana neAfrica zvakanyanya kukunda America.
Nyanzvi munyaya dzezvematongerwo enyika dzinotiwo nyaya yekuti China
yave kunyanya kudyidzana neAfrica ndiyo yakapa kuti VaObama vatumire gurukota ravo rezvekudyidzana nedzimwe nyika, Amai Hillary Clinton, kuti vaende kunyika nhanhatu dzemuAfrica dzinoti, South Sudan, Senegal, South Africa, Uganda, Kenya neMalawi.
MuAmerica munewo zvizvarwa zveAfrica zviri muhupoteri zvisina magwaro ekuti zvigare munyika iyi zviri pamutemo. Vanhu ava vanotiwo zvakakosha kuti VaObama vagadzirise nyaya yevapoteri iyi sezvo vakawanda vachitiza hondo nenzara kuAfrica.
Vamwe vanotiwo mutemu yavo yechipiri, VaObama vanofanira kumira semusambangwena kuona kuti Zimbabwe neKenya dzaita sarudzo dzisingadeurwe ropa.
Vatungamiri venyika mbiri idzi vanonzi vane zvakawanda zvavangadzidze kubva kuAmerica zvikuru kune vanenge vakundwa musarudzo sezvakaitwa VaRomney vakatambira kukundwa kwavo.
Mupepeti mukuru webepanhau reStandard, VaNevanji Madanhire, avo vakange vari muChicago vachiongorora sarudzo dzemuno muAmerica vanoti Zimbabwe inofanira kuita sarudzo murunyararo sezvakaitwa muAmerica.
Mashoko aVaBarack Obama
Mashoko aVaMitt Romney
Hurukuro naVaNevanji Madanhire
Nyaya Ina Thomas Chiripasi


text:
HARARE—
Zimbabwe yabatana nenyika dzepasi rose mukucherechedza zuva rekuremekedzwa kwekodzero dzevanasikana iro racherechedzwa kekutanga pasi rose neChina.
Vachitaura pachiitiko ichi chaitirwa kuChitungwiza, mudzimai wemutungamiri wehurumende, VaMorgan Tsvangirai, Amai Elizabeth Tsvangirai, vakurudzira vanasikana kuti vawaniswe mukana wekudzidza zvinozoita kuti vasakurumidze kuroorwa.
Amai Tsvangirai vati vanasikana kana vakadzidza zvakakomba zvinobatsira mukusimudzirwa kwevanhukadzi pasi rose.
Amai Tsvangirai vakurudzira madzimai kuti agare achipangana mazano nevanasikana vavo kuitira kuti vanasikana vasatyorerwe kodzero dzavo.
Izvi zvatsinhirwa nemutungamiri wesangano re Girl Child Network mu Zimbabwe, Amai Edna Masanga.
Amai Masanga vati kubva muna Kubvumbi wegore rapera kusvika muna Kubvumbi wegore rino, sangano ravo ratambira nyaya dzinodarika zviuru zvina dzevanasikana vari kutyorerwa kodzero dzavo zvinosanganisira kubatwa chibharo pamwe nekusaendeswa kuchikoro.
Zuva rekucherechedzwa kwekodzero dzemwanasikana rakasendekwa parutivi ne United Nations uye ratanga kucherechedzwa neChina pasi rose.


text:
HARARE—
Rimwe remasangano anoshanda akazvimirira re Crisis in Zimbabwe Coalition rakaparura neChitatu manheru chirongwa chekutsanangurira veruzhinji zviri mugwaro rebumbiro idzva remitemo yenyika kubudikidza nekuita musangano neveruzhinji vachizeya nyaya iyi nevemapato ezvematongerwo enyika.
Vachitaura pamusangano uyu, uyo wakaitirwa pane imwe hotera muHarare, vamiriri vemapato matatu ari muhurumende yemubatanidzwa vakakurudzira veruzhinji kuti vatsigire gwaro rebumbiro iri kunyange hazvo vakapa zvikonzero zvakasiyana.
Mutauriri weMDC huru uye vari mumwe wemasachigaro ekomiti yeparamende yakatungamira kunyorwa kwegwaro rebumbiro iri, yeCOPAC, VaDouglas Mwonzora, vakati veruzhinji vanofanira kutsigira bumbiro iri nepamusana pekuti mutungamiri wenyika achange ava nenguva yakatarwa kuti akange ari pachigaro nezvimwe zvakadaro.
Nyaya yekuzvitonga kwematunhu, devolution, yakatsigirwawo nevanowona nezvekurongwa kwemisangano muMDC inotungamirwa naMuzvinafundo Welshman Ncube, Va Qubani Moyo, avo vakatiwo Zimbabwe haifanirwe kurasikirwa nemukana wekutambira bumbiro idzva iri sezvakaitika muna 2000.
Vakataura vakamirira Zanu PF, VaPsychology Mazivisa, vakatiwo bumbiro iri rinofanirwa kuvhoterwa nekuti rinodzosa masimba mazhinji kumutungamiri wenyika.
Asi mutungamiri we MDC99, VaJob Sikhala, vari kukurudzira kuti veruzhinji varambe gwaro iri pareferendamu yakatarisirwa kuitwa musi wa 16 Kurume. VaSikhala vakaudza musangano uyu kuti havasi kufara nekuti hurumende ichange yakura zvikuru kana gwaro rebumbiro iri rikatambirwa pareferendamu.
Izvi zvakatsigirwawo nemutungamiri wesangano re International Socialist Organization muZimbabwe, VaMunyaradzi Gwisai, avo vakatiwo bumbiro idzva iri rinopa masimba kuvakuru vezvematongerwo enyika. Vakatiwo bumbiro idzva iri rinochengetedza zvido zvevakuru zvekuti vawane mabasa nekupinda muparamende pamwe nekutora zvimwe zvigaro zvepamusoro veruzhinji vachiyaura nenhamo.
Vakataura vakamirira sangano rinorwira bumbiro idzva remitemo yenyika rinobva muvanhu re National Constitutional Assembly, Va Clever Bere, vakatiwo nzira yakashandiswa mukunyora gwaro iri handiyo uye vanoti sangano ravo harisi kufara nezviri mugwaro iri pamwe nenguva yakapihwa veruzhinji kuti varizeye.
Mutungamiri weMavambo Kusile Dawn, VaSimba Makoni, vanoti bato ravo harisati ratora danho rekuti rotsigira here gwaro rebumbiro iri kana kuti kwete vachiti izvi zvichaitwa mumazuva mashoma ari kutevera.
VaMakoni, avo vakatsigirwa musarudzo yemutungamiri neMDC yaitungamirwa naVaArthur Mutambara isati yapatsanuka, vakaudzawo musangano uyu kuti kuipa kana kunaka kwebumbiro remitemo yenyika, vanenge vari pazvigaro vanofanira kuritevedzera zvizere.
Sangano reCrisis Coalition in Zimbabwe, iro rakaronga musangano uyu, uyo wakapindwa nevanhu vanosvika mazana maviri, rinoti richafamba munzvimbo dzakawanda munyika richipa vanhu mikana yekuti vawonesane nezviri mugwaro rebumbiro iri.


text:
MAZANO OKUBATSIRA
VANOSHANDISA DURAMAZWI RINO
(user instructions)
Duramazwi idura romutauro wose wakadaro, uye rinoedza kuutsanangura wose wakadaro. Basa raro harisi rokungopa dudziro dzemazwi chete. Pane zvimwe zvinhu zvakawanda chaizvo zvisingawanzotariswa navanhu vazhinji muduramazwi asi zvamunogona kudzidzamo. Nokudaro, zvichakubatsirai zvikuru kana mukatanga nokuverenga zvese zvakanyorwa kubva pamunongovhura butiro kusvikira pamunotanga kuzosangana namazwi akatsanangurwa ari pasi pevara Aa. Saka muchikamu chino tichatsanangura zvimwe zvanga zvasaririra, zvingakubatsirai kuti munyatsonzwisisa kushandisa kwamungaita duramazwi rino zvizere.
Izwi guru netsananguro
(The headword and its definition)
Chinhu chokutanga chinoda kuzikanwa ndechokuti ndezvipi zvinhu zvinotevera izwi guru rinenge riri kwokutanga, rakanyorwa nemavara matema rakabudikira kuruboshwe Kuti tikurumidze kuzvibata, ngatitange nokutarisa mienzaniso yezita, chiito nenyaudzosingwi, anova ndiwo marudzi makuru matatu emazwi anoumbwa mururimi rweChiShona.
Somuenzaniso wezita, ngationei mamiriro angaita izwi rokuti mupepeti, iro rakatozoonekwa kuti raifanira kupfekedzerwa papeji 293 duramazwi rino tatokwenenzvera kuti richienda kundotsikiswa:
Mumuenzaniso uyu tinotanga kupa izwi guru, toratidzwa mataurirwo aro kuti pavara rimwe nerimwe riri muizwi iroro panokwidzwa izwi (K) neparinodzikiswa (D) ndepapi sokutevedzana kwaanenge achiita, tozoratidza kuti izwi iri izita (z) rudzi rwaro, toisa nhamba yomupanda wozita racho, topa dudziro yezvarinoreva muchirevo, tozopedzisira nokupa muenzaniso wemashandisirwo aringaita mune chimwezve chirevo.
(b) Chiito (Verb)
Somuenzaniso wechiito, ngatitarisei -pepeta, izwi guru rinowanikwa papeji 377:
Mumuenzaniso uyu tinoona kuti chatava kutora seizwi guru apa idzitsi chete, tobva toratidza nebhii rimwe chete kuti, kana tichitaura chiito ichi chiina ku- kwekutanga, dzitsi racho rose zvaro kana kuti mavara aro mazhinji anenge achikwidzwa izwi here (K) kana kudzikiswa (D). Chinozotevera kuratidza kuti chiito ichi chinoreva chinhu chinogona kuitwa pane chimwe chinhu here (it), kana kuti chinoreva chinhu chinongoitika choga (itik) sezvakaita kufa kana kufema. Chinozopedzisira mumuenzaniso uyu idudziro inenge ichitoshandiswa chiito chacho.
(c) Nyaudzosingwi (Ideophone)
Somuenzaniso wenyaudzosingwi, ngatitarisei dau, izwi guru riri papeji 99:
Mune uyuwo muenzaniso tinoona kuti mamwe mataurirwo angaitwa izwi guru dau anotanga aratidzwa muzvikomberedzo [taul, tozoratidza mataurirwo arinoitwa (KD) nokuti izwi rudzii (ny). Tinoonawo zvakare kuti izwi iri rine dudziro mbiri (1,2). Dudziro yokutanga inoteverwa nomufananidzo wemashandisirwo angaitwa izwi irori richireva zvinotaurwa mududziro iyoyi, asi dudziro yepiri inoteverwa nemamwe mazwi maviri anoreva zvakafanana (FAN) nezwi guru rapuwa pakutanga.
Kupeji yepamusoro (one page up)
Tarisa Duramazwi reChiShona(look up the Duramazwi reChiShona)
Enda kupeji yemuzinda(back to home page)
Peji yakapedzisira kugadziridzwa 19.11.1999Oddrun Grønvik (Last updated by ..)


text:
HARARE—
Sangano rinorwira kodzero dzevanhu reZimbabwe Human Rights Association, ZimRights, ramiswa neChishanu pamberi pedare ramejasitiriti muHarare richipomerwa mhosva yekunyoresa vanhu kuvhota zvisiri pamutemo uye kuburitsa mashoko anogona kukonzera kusagadzikana munyika.
Mubati wehomwe mubhodhi reZimRights, VaNunurai Jena, vamiswa pamberi pedare vakamiririra sangano iri vachipomerwa mhosva yekuti sangano ravo rakanyoresa vanhu sevavhoti zvisiri pamutemo.
Mapepa asvitswa kudare anoti VaJena, vakamirira ZimRights, vanogona kupomerwa mhosva yekuburitsa kana kushambadzira mashoko anogona kukonzera kusagadzikana munyika.
Mapepa aya anotiwo ZimRights yakashanda pamwe chete naVa Okay Machisa, vanove mukuru wesangano iri, Va Farai Bhani, Amai Dorcas Shereni, VaLeo Chamahwinya pamwe naVaTatenda Chinaka kuti vanyorese vanhu sevavhoti zvisiri pamutemo.
Zvinonziwo ZimRights yaiburitsa mari inoita dhora rimwe chete kuti ibhahdhare munhu wega wega anenge auya achiratidza kuti anyoresa kuvhota uye zvinonzi mapepa ekunyoresa kuvhota aya akange asiri emazvirokwazvo.
VaJena vanzi vadzoke kudare musi 11 Kurume uye vachange vachibva kumba kwavo.
Zvichakadai, dare repamusoro rati Amai Shereni vabude muhusungwa mushure mekubhadhariswa mari yechibatiso.
Vachitura mutongo wavo, mutongi wedare repamusoro, Amai Hlekani Mwayera, vati dare ramejasitiriti rakarasika parakaramba kupa Amai Shereni mukana wekubhadhara mari yechibatiso richiti vaigona kusamirira kutongwa kana vakabvumidzwa kutongwa vachibva kunze.
Amai Mwayera vati Amai Shereni vabhadhare mazana mashanu emadhora, vazvipire kumapurisa kamwe chete pasvondo, uye kuti vasavhiringidzane nevafakazi.
Zvichakadai, dare rakatarisirwa kunzwa chikumbiro chaVa Chamahwinya chekuti vatongwe vachibva kumba kwavo neChipiri svondo rinouya.
ZimRights pamwe nevashandi vayo vari kuramba mhosva yavari kupomerwa iyi vachiti hapana chavanoziva nezvenyaya iyi.


text:
WASHINGTON DC—
Sangano rinorwira kuti munyika kuti muve nebumbiro idzva remitemo yenyika rinobva muvanhu, reNational Constitutional Assembly, NCA, riri kushora zvikuru mashoko akataurwa nemutevedzeri wemunyori anoona nezvemitemo muZanu PF, uye vari gurukota rezvemitemo, VaPatrick Chinamasa, ekuti nhengo dzavo dzisateerera vemasangano akazvimirira vanenge vachida kudzidzisa vanhu nezvebumbiro remitemo idzva.
Vachitaura pamusoro pebumbiro idzva iri nemusi weSvondo muHarare, VaChinamasa vakaudza nhengo dzavo kuti dzisabvumidza vekunze kuvadzidzisa nezvebumbiro vachiti vanovarasisa.
VaChinamasa vakatiwo mamwe masangano akazvimirira aya anenge aine zvimwe zvinangwa zvaakaviga nekudaro anofanirwa kungwarirwa.
Asi sachigaro weNCA, Professor Lovemore Madhuku, vanoti nekuziva kwavanoita vatsigiri veZanu PF, mashoko aVaChinamasa iwayo achaonekwa seanoreva kuti vemasangano aya vasatobvumidzwa munharaunda dzakawanda dzine vatsigiri vewZanu PF.
Sangano reNCA riri kukurudzira veruzhinji kuramba kutambira bumbiro remitemo idzva iri pareferendamu richiti harina kubva muvanhu uye rakaita zvekuwiriranwa pakati pemapato ari muhurumende yemubatanidzwa.
Mapato eZanu PF neMDC T akatotanga kare kudzidzisa nhengo dzawo pamusoro pegwaro rebumbiro idzva iri uye kudzikurudzira kuti dziritambire pareferendamu.
Hurukuro naProfessor Lovemore Madhuku


text:
Kurima
Kurima (farming) zvinoreva mabasa anoitwa kuchengeta mhuka dzakapfuyiwa uye kudyara nekukohwa mbesa. Kurima kunosanganisira kukama mukaka wemhuka dzakapfuyiwa, kucheka vhudzi remhuka dzakadai sehwayi; kusarura mukono unoberekesa nzvari; kusarura mbeu dzakanaka dzokudyara zvichingodaro.
Munyika zhinji dzeAfrica kurima ndihwo hushangazhi hune vanhu vakanyanya kuwanda vanoshandamo.
MuZimbabwe vanhu vazhinji vari kumaruwa vanoita mabasa ekurima. Vazhinji vanopfuya mhuka dzinosanganisira mombe; mbudzi; hwayi; huku; njiva; hanga; nguruve nedzimwewo. Kuminda vanodyara mbeu dzinosanganisira; chibage; donje; fodya; nzungu; nyimo; mbambaira nezvimwewo.
Madzinde anorimwa muvhu achizokohwewa kuti adyiwe kana kushandiswa nevanhu anonzi mbesa - crop. Panodyarurwa fodya kana muriwo, madzinde acho madiki ari kudyarurwa anonzi mbesanwa kana kuti nhondo.


text:
HARARE—
Gurukota rinoona nezvemitemo, VaPatrick Chinamasa, vanoti hurumende ine mari inokwana kuti paitwe referendamu musi wa 16 Kurume kunyange hazvo gurukota rezvemari, Va Tendai Biti, vachiti mari iyi haipo.
Vachitaura parunhare vari ku Geneva ku Switzerland kwavati vari kuita basa rehurumende, VaChinamasa varamba mashoko ekuti hurumende haina mari yekuita referendamu vachiti mari yavanayo inokwana.
VaChinamasa vati chasara chete ndechekuti mari iyi ipihwe sangano rinoona nezvekufambiswa kwesarudzo re Zimbabwe Electoral Commission kuitira kuti richitanga kuita basa rekugadzirira referendamu iyo inonzi ichaitwa musi wa 16 Kurume.
Asi gurukota rezvemari, VaTendai Biti, vanoti hurumende haina kana kobiri zvaro rekuita referendamu iyi. VaBiti vanoti mari yavaitarisira kuti ichabva kuUnited Nations Development Program iri kunonoka kuuya zvekuti ichashandiswa chete pasarudzo kana yazouya.
VaChinamasa varamba kutaura kuti mari ine bazi ravo yakanangana nereferendamu imarii uye kuti mari iyi vakaiwana kupi.
VaChinamasa naVaBiti vakatumwa nevakuru vavo muhurumende kuti vatsvage mari yesarudzo.
Nyanzvi munyaya dzezvematongerwo enyika uye vari mutungamiri we Zimbabwe Democracy Institute, VaPedzisai Ruhanya, vanoti VaChinamasa vanofanira kutsanangurira veruzhinji kuti mari iyi vakaiwana kupi.
ZEC inoti inoda mari inoita mamiriyoni makumi masere nemashanu emadhora ekuti ikwanise kutungamira basa rekuitwa kwereferendamu.


text:
Rimwe sangano revechidiki reYouth Agenda Trust rinoti rakatoparura chirongwa chekudzidzisa vechidiki nezvekodzero dzavo dzekuvhota pamberi pesarudzo idzo dzingangoitwa gore rinouya.
Sangano iri rinoti richange richiita dzidziso iyi mumatunhu matanhatu emunyika anoti Harare, Bulawayo, Midlands, Mashonaland East, Mashonoaland West neMashonaland Central.
Sangano iri rinoti chirongwa ichi chichaitwa kubva muna Mbudzi kusvika sarudzo dzapera uye zvinenge zvabuda musarudzo zvaziviswa.
Youth Agenda Trust inoti ichange yakanangana nevechidiki vari kuda kuvhota kekutanga, nevasati vatora zvitupa kana kunyoresa kuti vavhote.
Mukuru wesangano iri, VaFortune Nyamande, vanoti zvimwe zvavari kudzidzisa vechidiki ava matambudziko avanogona kutarisirana navo.
VaNyamande vatiwo sangano ravo harisi kutyora mutemo wezvekuvhota uyo unoti masangano anenge achida kudzidzisa vanhu nezvekuvhota anofanirwa kutanga apiwa mvumo neZimbabwe Electoral Commission, sezvo ivo vari kungotarisa divi rekudzidzisa vechidiki nezvekodzero dzavo.
Hurukuro naVaFortune Nyamande


text:
Rovambira
Rovambira (Black mamba) imhando yennyoka inowanikwa muAfrica. Rovambira ndiyo nyoka ine huturu hwakanyanya kusimba panyoka dzinowanikwa muAfrica. Iyi nyoka inokura kureba 2.5 to 3.2 metre imwe nguva inoreba kusvika 4.45 metre. Rovambira ndiyo nyoka inonyanya kumhanya kudarika dzose Pasirose, inokwanisa kusvika paSpidhi we 4.32 to 5.4 metres pa second.
Zita reEnglish rokuti "Black Mamba" rakapiwa nokuda kwemukanwa menyoka iyi mukanwa mutema kwete nokuti nyoka iyi inhema ndipo panobva black wacho. Mamba izita rechiNdevere nechiZulu renyoka iyi. Nyoka iyi inozivikanwa nekuva nehuturu hunouraya munguva dikidiki yokunge munhu arumwa uye inorwisa pasina kunge yadenhewa.
Mapikicha[chinja | edit source]
Tsika[chinja | edit source]
Rovambira ndiyo nyoka inotyiwa kupfuura dzimwe nyoka dzese muZimbabwe. Izvi zvinokonzerwa neukasha hune nyoka iyi kana ichinge yashatirwa. Tiri vadiki kwaitaura nyaya(malengends) dzekuti kune nyoka inomira nemuswe yokukobora panhongonya. Zvichinzi kana uchida kuiuraya unopfuura nepainenge iri waka senga dombo kana kuti bota rino pisa. Ikada kuti ikurume yobva yarovera kana kupinda mubota rinopiswa.
Izvi ndinofunga zvainzwaro nekuti nyoka iyi kana yave kuda kuruma inosimudza zvikamu zvitatu kubva muzvina zvemuviri wayo asi haizo miri kuenzana nemunhu.


text:
Remba
VaRemba (Remba tribe) rudzi rwevanhu vatema vanowanikwa muZimbabwe neSouth Africa vamwe vavo vanoti madziteteguru vaive verudzi rwechiJudah. KuSouth Africa rudzi urwu runodanwa nezita rokuti Lemba.
Vanhi verudzi rwavaRemba vanotaura mitauro yechiBantu inosanganisira ChiShona, Venda, Kalanga. VaRemba vane tsika dzavanotevedza nemaitiro eChinamato anotodza kana kufanana nemaitiro echiJudah. Zvisinei kune vamwe vavo nhasi vanotevedza chiKristu vamwe vachitevedza chiMuslim, kunyangwe vazhinji vachichengetedza tsika dzinofanana nemaJudah.
Tiri muZimbabwe vaRemba vanowanikwa mudunhu reMberengwa.
Zvinofanana nemaJudah nemaArab[chinja | edit source]
Tsika dzevaRemba dzinofanana nemaJudah ndidzo dzinotevera:
- Vanodana Mwari kuti Nwali.
- Vanotevedza Sabata (Shabbat).
- Havadyi nyama yenguruve sezvinotaurwa nebhuku remirayiro yavaJudah reTorah. Zvakare vanotevedza kusasanganisa zvikafu kunorambidzwa mutsika dzeKosher dzechiJudah.
- Vanotevedza tsika yokudzingiswa kwevarume.
- VaRemba vanotevedza tsika yokusaroorana nemamwe marudzi.
Mazita emadzinza evaRemba anoda kunofanana neemhuri dzechiArab uye dzechiJudah. Muenzaniso ndiwo mazita aya: Sadiki, Hasane, Hamisi, Haji, Bakeri, Sharifo naSaidi. Zvakadaro vamwe vavo vanoshandisawo mazita akangofanana nevamwe verudzi rweChiShona.
VaRemba vanozivikanwa vanosanganisira: Fungisai Zvakavapano-Mashavave; Courage Mashavave; Durajadi Simba; Rudo Mathivha; Hamandishe Maramwidze (anomirira Gutu North mudare reParamende) nevamwewo.


text:
WASHINGTON—
Kubatwa chibharo kwevanasikana munyika kunonzi kuri kuramba kuchikwira zvakanyanya.
Mugwaro idzva rakaburitswa nemapurisa anoshanda nenyaya dzekuchengetedza kodzero dzevana kana Zimbabwe Republic Police Victim Friendly Unit, zvinonzi vana vanopfuura zviuru zviviri nemazana manomwe vakabatwa chibharo kubva muna Ndira kusvika muna Gumiguru gore rino.
Asi masangano akawanda anoshanda nevana anoti huwandu uhu hutori hushoma nenyaya yekuti vamwe havasi kuenda kunomhan’ara nenyaya yetsika yekusataura uye kutyisidzirwa.
Vanhu vanonzi vari kubata chibharo vana zvakanyanya vavakidzani uye hama dzechirume. Vakomana vane makore gumi nemasere vanonziwo vari kurura vachibata vana chibharo.
Mukuru weMusasa Project, Amai Netty Musanhu, vanoti huwandu hwevana vari kubatwa chibharo hunogona kunge hwakatokwira pane vari kutaurwa.
Mutevedzeri wegurukota rezvevanhukadzi, Muzvare Jessie Majome, vanotiwo nyika inofanira kushanda zvakasimba kuitira kupedza dambudziko rekubatwa chibharo kwevanasikana.
Hurukuro naAmai Netty Musanhu naMuzvare Jessie Majome


text:
Hushangazhi
Hushangazhi (Industry in English) zvinoreva nvzimbo dzinoitirwa mabasa ekugadzira zvinhu; kushumira nenzira dzakasiyana, nokukohwa zviwanikwa zviri muvhu kana muamasango. Tiri pahushangazhi zvakanaka kutsanangura kupiwa kwemazita matsva ari pano.
Contents
Mazita ezvinowanikwa pahushangazhi[chinja | edit source]
Kushangazhika (Industrious)- izwi iri rinoreva kushanda nesimba, munhu achiita mabasa mazhinji. Uyu munhu anoshangazhika, munhu anoshanda asina unyope.
Mushangazhi (Industrialist) - iri izita rapiwa kududza muridzi akatanga kambani yake. Pari zvino hatina izwi rinodudza kuti Industrialist tisina kuti muzvinabhizinisi.
Hushangazhi (Industry) - iri izita rapiwa kuti rireve nzvimbo dzose dzakavakirwa kuti vashandi vange vachisangana vachiita mabasa akasiyana-siyana. Muenzaniso ungapiwa ndewekuti muHarare tine Dunhu reHushangazhi reWillowvale - (Willowvale Industrial Area).
Mipanda yeHushangazhi[chinja | edit source]
Hushangazhi Hwekutanga (Primary Industry) - iri iboka rehushangazhi rinosanganisira: kurima mbesa, miti nemichero; kupfuya mhuka; kuredza hove, kuchera mabwe nesimbi zvichingodaro. Hushangazhi hwekutanga hunechekuita nemabasa anokohwa zviwanikwa zviri muvhu nezvinokura muvhu. Mimwe mienzaniso yeHushangazhi Hwekutanga yatinowana muZimbabwe ndeiyi: kurima nzimbe, chibage, nedonje; kuchera mugodhi ye ndarama, mhangura, zeng'e, platinum, marasha(coal) neChrome; kurima michero yemaranjisi, kurima miti yemapuranga.
Hushangazhi Hwepiri (Secondary Industry) - iri iboka reHushangazhi rinoshandura zvibereko zvinobuda muHushangazhi hwekutanga kuita zvinhu zvinoshandiswa mazuva ose. Zvibereko zveHushangazhi Hwepiri zvinoshandiswa mudzimba, mumabasa uye zvinogona kushanda mune mamwe mapoka eHushangazhi Hwepiri. Mimwe mienzaniso yatinowana muZimbabwe ndeiyi: kugadzira shangu; kugaya chibage kuita hupfu; kuveza midziyo yemumba; kuruka machira zvichingodaro.
Hushangazhi Hwetatu (Tertiary Industry) iri iboka reHushangazhi rinoshumira mumabasa akasiyana-siyana; zvibereko zveHushangazhi uhwu hazvisiri zvinhu zvinobatika asi kubatsira kuwanikwa nekufambiswa kwezvinhu zvinobatika. Marudzi eHushangazhi Hwetatu anosanganisira maBhangi; Zvitoro; Kufambiswa kwezvinhu pamwe nevanhu; Insurance; mabasa eHurumende, matare emhosva; maHotera; nzvimbo dzemafaro nedzekushanya, zvichingodaro. Iri boka reHushangazhi rine chekuita nekusvitsa Hushumiri (Service) kuvanhu uye kune mamwe mapoka eHushangazhi.
Zvinopinda muHushangazhi[chinja | edit source]
Chikamu chino chinotsanangudza zvinodikanwa kuti Hushangazhi hunge huchifamba nenzira yakanaka inounza budiriro. Zvinopinda muHushangazhi (Industrial Inputs) zvinosanganisira: zvinhu zvinobatika; zvivakwa; zvirongwa zveHurumende; zvirongwa zvekuwanikwa kwemari; kuchengetedzwa kwemitemo; kutsiva mari inorasika munjodzi; zvichingodaro.
Vambe, huvambe (Capital)- iri zita rapiwa rinoreva mari inounganidzwa nemushangazhi kutanga bhizinisi kana hushangazhi. Zita iri ribatawo zvakare zvimwe zvinodiwa kutanga bhizinizi, zvinoti: michina, nzvimbo yokushandira, zvivakwa, zvichingodaro. Huvambe hunounganinzwa nenzira dzakasiyana dzinoti: zvikwereti zvema Bhangi, mari yakachengetedzwa, uye kutsvaka mari pamusika wemari (Stock Exchange).
Nzvimbo yekushandira (Land) - mhando dzose dzehushangazhi dzinoda nzvimbo yekushandira ingava: minda, masango, zvivakwa, mahofisi kana mafakitari.
Magetsi (Electricity)- Magetsi akakosha kana tatarisana nehushangazhi hwanhasi nokuti michina mizhnji inosundwa nesimba nemagetsi. Zvakanyanya kukosha kuva nemagetsi akabaka nguva dzose kuti makambani asarase mari achibhadhara vashandi vakatarira michina isiri kushanda.
Vanhu vane Hunyanzvi (Skilled People)- mabasa anobatwa muhushangazhi anodaidzira hunyanzwi hwepamusoro, hungava hunyanzwi hunodzidziswa muzvikoro zvetatu (tertiary education) kana kuti hunyanzwi hunowanikwa pakambani. Makambani nehurumende vanoshandisa mari yakawanda kudzidzisa hunyanzwi zvemabasa akasiyana-siyana.
Michina yeHushangazhi (Plant, Machines, Equipment)- kune mhando dzakasiyana-siyana dzemichina zvichienderana nebasa riri kushandwa. Michina mizhinji inosundwa nemagetsi uye inotengwa nemari zhinji. Pari zvino michina mizhinji inoshandiswa muhushangazhi muZimbabwe, inotengwa kunze kwenyika zvikuru kunyika dziri mhiri kwemakungwa - nyika dzekuEurope neAsia.
Ruzivo RweHumhizha (Technology)- kuti hushangazhi huvepo panofanirwa kuve nehumhizha hwacho hwekugadzira kana kushumira nenzira inobuditsa zvibereko zviri kutengwa nevanhu. Sokuti kuchera ndarama panodiwa kunge paine humizha hunosanganisira: kudhuura matombo pasi pemugodhi, kutakura chitofu (ore) kubva mumugodhi, mhandambwe dzinopwanya nekutseta chitofu (crushers & mills), nezvimwe zvakawanda zvinosvitsa pakuve nechidhinha chendarama.
Mari yeZvirikwereti (Bank Loans)
Mari yeTsivatsaona (Insurance)- Tsivatsaona chirongwa chinobatsira vemabhizinisi munguva yokunge nzvimbo dzavo dzehushangazhi dzarasikirwa nemari kuburikidza nenjodzi dzinoitika muhushangazhi. Vamabhizinisi vanoripa muripo kuKambani dzeTsivatsaona (Insurance) mwedzi wega-wega; musi unoitika tsaona munzvimbo yehushangazhi, makambani eTsivatsaona anotsiva hukoshi hwechinhu chinenge charasika mutsaona. Izvi zvinobatsira kuti vemabhizinisi vakwanise kudzoka pakushanda zvakare mushure metsaona. Kambani dzeTsivatsaona dzinogamuchira mudeme-mudeme kubva kumabhizinisi akawanda, izvi zvichibatsira kuti pave nehomwe yemari inoshandiswa musi unoitika tsaona kune avo vanenge vakaita mudeme-mudeme.
Zvirongwa zveTsivatsaona zvinofukidzira kurasikirwa kungaitwa mutsaona dzingava dzemotokari, dzemichina, kutsva nemoto, kukuvara kwevashandi pabasa, rufu nezvimwe zvinenge zvakabvumiranwa kunzi zvive zvakafukidzwa. Kune mitemo yehurumende inopa zvisungo zvokuti vashandi vange vakafukidzirwa pasi petsivatsaona. Zvakare kune mhando dzemitoro isingatenderwe kufamba pamigwagwa isina kutererwa netsivatsaona.
Mitemo yeNyika (Legislation, Policies, Regulations) - Mitemo yenyika yakakosha zvikuru kana tatarisana nesarudzo yokuti muzvinabhizinisi ovaka nzvimbo yohushangazhi kupi. Mitemo yenyika inodudza kuti zviri nyore sei kuvamba bhizinisi munzvimbo dzakasiyana-siyana. Zvinhu zvinotariswa nevanovamba mabhizinisi zvinosanganisira: mitero inoripwa nemakambani; mitemo inochengetedza kodzero dzokunge munhu ari muzvinabhizinisi; mitemo inotonga kuburitswa nekuchengetwa kwemari yokunze kwenyika; mitemo inotaura nezvekuchengetedzwa kwezviwanikwa nenharaunda iri kushandira hushangazhi, zvichingodaro.
Kutakurwa kweNhumbi (Transport) - hakuna nzvimbo inganzi inowanikwa zvinhu zvose zvinodikwa kushandiwa muhushangazhi, kana kuti inowanikwa musika yokutengesera zvabuda muhushangazhi. Apa ndipo pazvinokosha kuti pange pane migwagwa, njanji, ndege nedzimwe mhando dzokufambisa nadzo mbatya nevanhu, kuunza kunzvimbo dzehushangazhi uye kusvitsa kumusika yakasiyana-siyana. Tichoitarisa nyika yedu yeZimbabwe tinoona hushangazhi hwakasimbiswa nekuvapo kwenjanji, nemigwagwa.
Suwo (Port of Entry kuEnglish) inzvimbo inopindwa nayo nevanhu pamwe nenhumbi. Takatarisana nehushangazhi, mukova inzvimbo yakatenderwa pamutemo wenyika kuti ipindwe nayo nevanhu kana nhumbi. Pamitemo yenyika pamukova iyoyi ndipo chete panotenderwa kupinda kwevanhu nenhumbi. Suwo reBeitbridge ndiro rinopinda nenhumbi dzakawanda dzinopinda muZimbabwe.
Kuchengetedza Mitemo (Law Enforcement) - vemabhizinisi vanofara kuziva kuti nzvimbo dzehushangazhi dzavo dzinge dzakachengetedzwa pasi pemitemo uye kuti mbatya dzavanofambisa dzinge dzakachengetedzawo. Izvi zvinovapa kuva nechikuvimba kuti vane rutsigiro pasi pemitemo kana musi wasvika wokuti pane zvinoda kunotongwa kumatare edzimhosva.
Zvirongwa ZveHutano (Health Programs) - Kuvapo kwezvipatara kunosimbisawo hushangazhi zvikurusei takatarisana nekuti vashandi vave nekuchengetedzwa kwehutano.
Bundutso (Processes)- pasi pechikamu cheRuzivo rwehumhizha, Bundutso zvinoreva zvirongwa zvakatsikiswa zvinoshandiswa mukushandura nhumbi dzinopinda muhushangazhi kuti dzive zvibereko zvinokwanisa kutengeseka. Somuenzaniso, gasi reAmmonia rinogadzirwa kuchishandiswa Bundutso raHaber (Haber process). Petrol inowanikwa kubva kuPetroleum kuchishandiswa Bundutso rinonzi Fractional Distilation Process. Sugar inobikwa kuChiredzi kuchishandiswa Bundutso rinonzi pachiNdau kuBumhaCrystallization Process.
Hudaviri neHutongi muHushangazhi[chinja | edit source]
(Responsible Authorities). Pakushanda kunoita hushangazhi pane mapazi ehurumende ane hudaviri pamusoro pezvirongwa zvakasiyana-siyana zvine chinangwa chekuchengetedza mitemo yenyika. Mapazi aya akapiwa hutongi (authority) kuti ave anotarira kuti mitemo yakasiyana yehurumende yatevedzwa. Mapazi aya anobata basa zvichienderana nemitemo yakatarwa nedare reParamende - (Acts of Parliament). MuZimbabwe kune Mapazi ane hutongi pamusoro: pemvura; mitero; ndege, kutakurwa kwenhumbi nevanhu; uye michero nemhuka. Muenzaniso ndiyo inoti: Zimra; Zimre; Zinwa; Zinara; Municipalities; Natural Resources Board; Environmental Protection Authority; Civil Aviation Authority zvichingodaro.


text:
HARARE— Sachigaro vekomiti yeparamende inoona nezvebhajeti renyika, VaPaddy Zhanda, vanoti kupa vamiriri veparamende mari dzekusimudzira nzvimbo dzavanomirira ndiyo chete nzira inoita kuti nzvimbo nzese munyika dziwane mari yebudiriro.
Vachipa pfungwa dzekomiti yavo pamusoro pebhajeti renyika regore rinouya, VaZhanda vati zvakakosha kuti bazi rezvemari ripe nhengo dzeparamende mari kuitira kuti dzikwanise kuita mabasa ebudiriro munzvimbo dzavanomirira.
VaZhanda varatidzawo kusafara nenyaya yekuti bazi rezvemari range risiri kupa nhengo dzeparamende mari dzeConstituency Development Fund, CDF muna 2011 na2012 kunyange hazvo mabhajeti airatidza kuti hurumende yaive nehurongwa hwekuvapa mari yeCDF.
Vati kunyange hazvo pane dzimwe nhengo dzeparamende dzisina kushandisa zvakanaka mari yeCDF apo yakatanga muna 2010, izvi handizvo zvingaite kuti nhengo dzitadze kupihwa mari dzebudiriro yematunhu. Vati pane makurukota ehurumende nemapazi ehurumende anoshandisa mari zvisiri pamwero, asi achiramba achingopihwa mari yekushandisa.
Bazi rinoona nezveparamende nebumbiro remutemo nekomisheni inoona nezvekudzivirirwa kwehuwori zviri kuongorora nhengo dzine chitsama dzeparamende dzinofungidzirwa kuti hadzina kushandisa mari yeCDF zvine mwero.
Vatiwo komiti yavo iri kushushikana nenyaya yekuti makambani nemaindasitiri ari kuvharwa sezvo zvinhu zvisina kumira zvakanaka munyaya dzehupfumi. Vatiwo hurumende inofanira kuva nehurongwa hwekumutsiridza makambani nemaindasitiri, vachiti makambani mumativi mana ose enyika ari kuomerwa, kwete emuBulawayo chete.
VaZhanda vati gurukota rezvemari, VaTendai Biti, vari panguva yakaoma pakuti vogova sei mari sezvo homwe yavo iri diki.
Vati bhajeti remabhiriyoni matatu nechidimbu chemadhora ishoma zvikuru, uye panofanirwa kutorwa matanho ekuunganidza mari kuti basa rehurumende rifambe zvakanaka.
VaBiti vakatura bhajeti regore rinouya masvondo maviri apfuura uye nhengo dzeparamende dzatanga kuzeya bhajeti iri nhasi.
Bhajeti regore rinouya rinotarisirwa kupasiswa kutambirwa nematare ese eparamende anoti reHouse of Assembly n Senate.


text:
WASHINGTON—
Makata ari kukwirwa nechirongwa chekunyorwa kwebumbiro remitemo idzva anenge ari kuramba achikura zvichitevera rimwe danho ratorwa nechimwe chizvarwa cheZimbabwe, VaDanny Musukuma, rekukwira kumatare vachida kuti vamise komiti iri kutungamira hurongwa uhwu yeCOPAC kuendesa gwaro rebumbiro kuparamende kana richinge rapera kunyorwa.
Mumagwaro avo asvitswa kudare repamusoro, VaMusukuma vanoda zvakare kuti dare rimanikidze COPAC kuita zvakare musangano weSecond AIl Stakeholders Conference, vachiti wakaitwa mwedzi wapera hauna kufambiswa zvakanaka, sezvo vanhu vakanzi vapindure zvinhu zvavasingazivi nezvazvo.
Vadomwa nemazita avo mumagwaro asvitswa kudare repamusoro aya masachigaro ose eCOPAC ari matatu anoti VaDouglas Mwonzora veMDC T, VaPual Mangwana veZanu PF, pamwe naVaEdward Mkhosi veMDC N. Vamwe vadomwa vari mukomiti iri kukokera hurongwa uhwu yeManagement Committee
, asi zvinonzi vasiya gurukota rezvemitemo, VaEric Matinenga.
Aka hakasi kekutanga VaMusukuma vachiendesa COPAC kumatare edzimhosva.
Muna Gumiguru vakaendesa komiti iyi zvakare kumatare vachida kumisa musangano weSecond All Stakeholders Conference.
VaMwonzora vaudza Studio7 kuti VaMusukuma vakarerekera kubato reZanu PF uye vari kushandiswa nevamwe muZanu PF vari kuda kumisa chirongwa chekunyorwa kwebumbiro idzva remitemo.
Hatina kukwanisa kunzwa kubva kuna ivo VaMusukuma panyaya iyi, asi vanomirira Zanu PF muCOPAC, VaMangwana, vati havana ruzivo rwekuti VaMusukuma inhengo yebato ravo, uye mashoko ekuti VaMusukuma vari kushandiswa nevamwe muZanu PF.
Zvichakadaro, musangano wekomiti duku yemanagement committee
watadza kuitwa neMuvhuro uye unonzi wavakuitwa nemusi weChitatu mushure mekunge vamwe vevari mukomiti iyi vati vakabatikana.
Vanga vaungana vanonzi havana kusvitsa koramu inodiwa kuti musangano uenderere mberi.
Kakomiti aka kakaumbwa kuti kagadzirise makakatanwa akabuda pakuongorora gwaro rezvakabuda kumusangano weSecond All Stakeholders Conference.
Hurukuro naVaDouglas Mwonzora


text:
Chizinganhare
Chizinganhare (cellphone) imhando yerunhare isina waya dzakabata kwairi inoshanda nemasaisai emhando rwe "radio". Nokumwe kutaura inonzi nharembozha.
Shoko rokuti chizinganhare rinotoredzera kubva pachizinga chinogadzirirwa huchi nenyuchi chine madowo ane kuumbwa kwakaita gonyanhanhatu. Kushanda kunoita chizinganhare ndekwekuti chinotambira nokupa mashoko kunharire iri pedyo. Nharire dzinopana nokutapurirana mashoko, cellphone dzotapurirana nenharire iri pedyo.
Nharire idzi (Base Stations) dzinenge dzakawanda; nharire imwe neimwe inenge iri munharaunda yayo mainotapurirana mashoko nezvizinganhare. Nharaunda dzenharire dzakarongeka nokubatana sokurongeka nokubatana kwakaita madowo ari pachizinga chehuchi hwenyuchi. Chiumbwa chenharire chakaita gonyanhanhatu nguva zhinji; "network" yobatana sezvakaita chizinga chehuchi. Saka zita rokuti chizinganhare rasarudzwa.


text:
Bundutso
Bundutso (Process in English) zvinoreva mabasa anoitwa nematanho uye nenzira dzakarongeka zvichishandiswa mukushandura nhumbi dzinopinda muhushangazhi kuti dzive zvibereko zvinokwanisa kutengeseka. Pakuwanda tinenge toti mbundutso (processes).
Muhushangazhi, Bundutso rega-rega rinonyoreswa kuPatents Office kuitira kuti vanoda kuzoshandisa Bundutso iyi vanopota vachiripa mutero kune muridzi akavamba Bundutso iri. Nokudaro Bundutso dzinonyorwa pasi kuchidudzwa kuti kunoshandiswa mutowo wakadii kuita basa iri. Nhumbi dzinopinda muBundutso, hujoto hunodiwa; nguva inoshandwa nezvimwewo zvinofanirwa kududzwa.
Somuenzaniso, gasi re Ammonia rinogadzirwa kuchishandiswa bundusto raHaber (Haber process).
Bundutso rekuvhota[chinja | edit source]
Somuenzaniso uri nyore kunzwisisa, Bundutso rekuvhota rinotevedza nzira iyi:
- Munhu anotaridza chitupa;
- Zita rinotariswa mubhuku revakanyoresa kuvhota;
- Zita rinochekwa mubhuku;
- Muvhoti anonyika mawoko ake mudhayi;
- Munyori anotambidza muvhoti pepa rokuvhotera;
- Muvhoti anovhota okanda pepa rake mubhokisi asina waanotaridza.
Kupiwa kweZita[chinja | edit source]
Shoko rokuti Bundutso rinobva pane rokuti pundutso rinoreva kushanduka kwezvinhu nenzira yakarurama kana kubudirira mubasa kana bhindauko rinenge richibatwa. Ndizvo zvimwechete neinonzi "Process" kuEnglish kana ichinge yashanda nemazvo inofanira kushandura nhumbi, kana mamiriro enzvimbo nenzira inopa: chouviri, chinofadza, chinotengeseka, chinopa kurarama, kana kubuditsa zvine tsarukano.
Izvi rokuti "Process" rinoreva - "A going ahead". Ndizvo zvimwe chete nebundutso inoendesa zvinhu mberi, tisingati yazvisvitsa pamagumo azvo asi yazvisvitsa pari nani pokuti kana zviri zvinotengeswa zvave nemutengo uri nani - "value added".


text:
Gurukota rezvedzidzo, VaDavid Coltart, vanoti dare remakurukota rakapasisa chirongwa chebazi ravo chekuvandudza nyaya dzedzidzo mukati memakore mashanu.
Chirongwa ichi chinonzi chine zvisungo zvitanhatu zvinofanirwa kuzadziswa, zvinosanganisira kudzoswa kwechiremerera chemurairidzi, kuvandudzwa nekukwidziridzwa kwenyaya dzedzidzo, uye kubatsirwa kwevana vanoshaya kuitira kuti vasarasikirwe nedzidzo.
Chirongwa ichi chakatanga kurongwa nezvacho pakati pa2009 na2010 uye chinotarisirwa kuti panopera makore mashanu, chinenge chabatsira mukuvakwa kwezvikoro zvedzidzo yepamusoro zvinoita mazana manomwe nemakumi mashanu, pamwe nekugadziridzwa kwedzimba dzekudzidzira dzinodarika zviuru makumi maviri.
Chirongwa ichi chiri kutarisirwa kuwana rubatsiro kubva kumasangano anopa rubatsiro pamwe chete nehurumende rwemari inosvika mabhiriyoni mana nemazana mashanu ezviuru zvemadhora.
Munyori anoona nezvekufambiswa kwemabasa musangano revarairidzi reProgressive Teachers Union of Zimbabwe, VaOswald Madziwa, avo vanga vachishanda pamwe nebazi rezvedzidzo mukubuda nechirongwa ichi, vanoti chirongwa ichi chiri kutarisirwa kushandura mamiriro enyaya dzedzidzo, uye kurarama kwevarairidzi, kana chikabudirira.


text:
SHURUGWI—
Vagari vemuZimbabwe munzvimbo dzakasiyana siyana vanoti vanoda kuti hurumende ichasarudzwa musi wa 31 Chikunguru ikoshesa zvakadzama hutano hwevanhu, kuitira kuti nyika ibudirire zvinofadza.
Mutungamiri wesangano re Simbarashe Network kuMhondoro, VaRichman Rangwani, vanoti hurumende ichasarudzwa inofanirwa kuona kuti zvipatara zvose munyika zvine michina yeCD4 Count kuitira kuti vanhu vavhenekwe ropa ravo nekukurumidza, voziva mamiriro ehutano hwavo pachine nguva.
Imwe nhengo yesangano reTreatment Action Campaign Zimbabwe HIV/AIDS Activists Union, VaThembinkosi Ncube, vanotiwo hurumende ichasarudzwa inofanirwa kukoshesa hutano hwevanorarama neHIV/AIDS.
Mumwe mugari wekuChipinga, Muzvare Tanyisa Sithole, vanotiwo hurumende itsva inofanirwa kuona kuti vanhu vose vanorwara negomarara vawanirwa rubatsiro rwakakwana.
Muzvare Sithole vanoti zvekare hurumende itsva inofanira kuwedzera zvipatara zvikuru kumaruwa. Muzvare Sithole vanoti vanhu vazhinji vekuChipinga vanowana rubatsiro kuzvipatara zvakavakwa kare nevemachechi, kunyange hazvo zvipatara izvi zviri kure nekunogara veruzhinji.
Mumwe mugari wemuGweru, VaTendayi Chimbwana, vanoti hurumende inofanirwa kuisa mari yakawanda mubazi rezveutano kuitira kuti mishonga nezvimwe zvakadaro zviwanikwe nyore.
Zimbabwe yaimbove nehunyanzvi munyaya dzezveutano, asi zvinhu zvakazoondomoka apo hurumende yeZanu PF yakatanga kuvhiringa hupfumi hwenyika kuburikidza nekuva nezvirongwa zvinodzosera hupfumi kumashure.
Asi zvinhu zvakazotanga kuita zviri nani pakaumbwa hurumende yemubatanidzwa, izvo zviri kupa kuti vakawanda vashuvire remangwana rakanaka muhurumende itsva.


text:
MUTARE— Muimbi ane mukurumbira munyika, Allan Chimbetu, amiswa neChina pamberi pematare edzimhosva kwaMutare achipomerwa mhosva yekutadza kubhadhara mari yemendenenzi yemwana wake waakaita nemumwe mudzimai wekwaMutare kwenguva ingangosvika gore kubva muna zvita wegore rapera.
Vachipa mutongo wavo kuna Chimbetu, mutongi wedare, Va Gwatidzo, vasendeka mwedzi mitatu kwemakore mashanu vakayambira muimbi uyu kuti asapare mhosva yakafanana neyaabatwa nayo panguva iyi. VaGwatidzo vatiwo mutongo uyu vaurerutsa sezvo Chimbetu asina kupedza nguva yedare achiramba mhosva uye kuti anga abvisa mari yemendenenzi iyi yanga yasvika madhora mazana matanhatu nemapfumbamwe.
Muchuchisi wehurumende, VaWalter Saunyama, vati Chimbetu anofanirwa kubvisa madhora makumi manomwe mwedzi wega-wega kuna Amai vemwana wake, Muzvare Tsitsi Rambanapasi, asi ange asiri kuita izvi kubva gore rapera muna Zvita kusvikira azosungwa.
Chimbetu, uyo ange akapfeka mudhebhe weruvara rwemashizha, shangu nhema uye bhatye nehembe nhema, anga achitaurira pasi achiti ange asiri kunzwa zvakanaka.
Audza dare kuti kukundikana kwake kubhadhara mari kuri kukonzerwa nekuti ari kurwara nekudaro haasi kukwanisa kushanda sezvaaita kare. Asi dare raramba izvi rikati anosungirwa kuchengeta mwana wake zvisinei neurwere.
Chimbetu asetsa dare iro range rizere nevanhu apo apa chikumbiro chekuti anoda kubvumirwa kuti mwana waari kubvisira mendenenzi, aongororwe navana chiremba kuti paonekwe kana mwana uyu ari wake zvechokwadi.
Chimbetu atiwo izvi zviri kutsigirwawo nemudzimai wake uyo anoti anogona kubvisa mari yemendenenzi kana ongororo iyi yabva kwachiremba ikaburitsa humbowo hwekuti mwana uyu ndewake.
Dare rati izvi zvange zvisinei naro uye zviri kwaari Chimbetu kuita zvaanoda kana achida kuti chokwadi chiburitswe.
Muzvare Rambanapasi vapawo chikumbiro kudare chekuti vatori venhau vasabvumidzwa kunyora nezvenyaya yake naChimbetu sezvo zviri kukanganisa muchato wake mutsva nemumwe murume.
Asi Chikumbiro ichi charaswa nemutongi uyo ati zvaive kuvaviri ava Chimbetu naiye kuti vabvumirane nekubvisa mari panguva yakatarwa nedare vorega kuendesana kumatare.
VaGwatidzo vati vatori venhau vari kuitawo basa ravo saka hapana anofanirwa kuvamisa mukuita izvi.
Aka hakazi kekutanga Chimbetu achimiswa pamberi pematare edzimhosva nenyaya yekusabvisa mari yemendenenzi.
Mazuva mashoma apfuura, Chimbetu akamiswa zvakare mudare kukadoma mushure mekunge atadza kubvisa mendenenzi kuna Mildred Mapuranga. Vaviri ava vane mwana ane makore gumi nerimwe.


text:
WASHINGTON—
Zimbabwe yabatana nedzimwe nyika pasi rose mukucherechedza matambudziko ari kutarisana nepasi rose mukurwisa chirwere chishuga. Zuva reInternational Diabetes Day rinocherechedzwa gore rega rega pazuva ranhasi.
Chirongwa chemuZimbabwe chatungamirwa nesangano reDiabetes Association of Zimbabwe.
Sachigaro vesangano iri, Va Ngoni Chigwana, vanoti vabatana nebazi rezvehutano mukucherechedza chirwere cheshuga pamabiko aitirwa kuMabvuku. VaChigwana vanoti huwandu hwevanhu vari kubatwa nechirwere cheshuga huri kuramba huchikwira sezvo vazhinji vasingazive kuti vane chirwere ichi.
VaChigwana vari kukurudzira vari kurarama nechirwere ichi kuti vashare zvine hungwaru zvavanodya kuitira kuti vararame kwenguva yakareba.
Sangano ravo rinoti kubvira gore ra 2011 kusvika pari zvino, vanhu vatsva vabatwa nechirwere cheshuga vanodarika zviuru gumi vakabatwa nechirwere ichi.
Kambani ye Nestle Zimbabwe inonzi iri kushanda nehurumende mukuyedza kutsigira zvirongwa zvekudzidzisa veruzhinji nezvechirwere cheshuga.
Va Chigwana vanoti zvakakosha kuti avo vanofundidzira kuti vane chirwere ichi vaende kunowongororwa nava chiremba nguva ichiripo.
Zuva reWorld Diabetes Day rakauya zvichitevera chisungo chakaitwa musi wa20 Zvita 2006 ne United Nations chekuti zuva iri richerechedzwe pasi rose musi wa 14 Mbudzi. Zuva iri rakatarwa paine chinangwa chekuzivisa veruzhinji nezvechirwere ichi, kudzivirirwa kwacho, pamwe nezvinodiwa neavo vanorarama nechirwere ichi.
Zuva iri rakatanga kucherechedzwa musi wa 14 Mbudzi 2007.
Hurukuro naVa Ngoni Chingwana


text:
WASHINGTON—
Sangano reCrisis in Zimbabwe Coalitiion raburitsa neChishanu gwaro remamiriro akaita zvinhu muhurumende yemubatanidzwa.
Gwaro iri rinoti zvinhu munyika panyaya dzezvematongerwo enyika zviri kuramba zvichiipa apo nyika yatarisana nereferendamu yebumbiro idzva remitemo pamwe nesarudzo gore rinouya.
Gwaro iri rinonzi Zimbabwe Transition Barometer
rinoti nyaya yekusavandudza mabasa emapurisa uye mauto ndiyo yapa kuti vasaite basa nemazvo voguma voita bhande nebhurugwa nebato reZanu-PF.
Masangano akazvimirira oga pamwe nevebato reMDC vanoti vave kuoneswa chamutavanhava nemapurisa uye mauto munzvimbo dzakawanda munyika.
NeChina, mapurisa akasecha mahofisi eZimRights akasunga nhengo yesangano iri.
NeMugovera nhengo dze Zimbabwe Elections Support Network dzinopfuura makumi maviri nepfumbamwe dzakambochengetedzwa nemapurisa.
Vamwe vakashungurudzwa vanosanganisira nhengo dzeWomen of Zimbabwe Arise, (WOZA) pamwe nesangano re Counselling Services Unit.
MDC inoti nzvimbo dzakawanda dzaberekera ingwe nekuda kwemapurisa, mauto, vasori nevatsigiri veZanu-PF vave kuvapfuvisa.
Mukupera kwaMbudzi, nhengo dzeMDC gumi nembiri dzakakuvadzwa mushure mekurohwa zvakaipisisa nevanofungidzirwa kuti mauto.
MDC yakadziviswa neChitatu kuita musangano ku Uzumba nevechidiki veZanu-PF.
Masangano anoti reR.F.Kenedy Centre for Human Rights mu America, pamwe ne ZINASU ari kushora zvikuru maitiro emapurisa.
R.F.Kennedy Centre inoti muZimbabwe munofanira kupinda vaongorori nechimbi chimbi sarudzo dzisati dzaitwa.
Mukuru weZimRights, VaOkay Machisa, vanoti mapurisa ari kutora divi zvopa kuti zvinhu zviite manyama amire nerongo.
Hurukuro naVaOkay Machisa


text:
HARARE—
Imwe nhengo yekomiti yeparamende inoona nezvekuburitswa kwemashoko inoti iri kuronga kuunza muparamende bhiri remutemo mutsva wakanangana nekubatsira vatori venhau kuti vashande vakasununguka.
Vachitaura pamusangano wavaita nevatori venhau muHarare, mumiriri weKwekwe - Mbizo muparamende, VaSettlement Chikwinya, vati komiti yavo iri kuronga bhiri remutemo richavandudza mutemo we Access to Information and Protection of Privacy Act, kuitira kuti vatori venhau vashande vakasununguka munyika.
VaChikwinya vati bhiri iri rikatambirwa neparamende, richaita kuti Zimbabwe Media Commission ishande zvakanaka, hurumende isingapindire mukushanda kwayo.
Nyanzvi munyaya dzemitemo inoshanda yakazvimirira, Muzvare Rose Gomo, vatiwo bhiri iri rakanaka nekuti richaita kuti vatori venhau vakwanise kuwana mashoko avanenge vachida.
Asi mukuru we Media Centre, VaEnerst Mudzengi, vanoti bhiri iri harina kutwasuka, nekuti chinangwa charo ndechekuda kugutsa zvido zvemapato maviri e Zanu PF neMDC. Vatiwo bhiri iri rinoda kubatwa batwa zvakasimba risati raendeswa kuparamende.
Vamwe vatori venhau vapawo chikumbiro chekuti mimwe mitemo yemudunhu reSADC neyeUnited Nations, iongororwe nechinangwa chekusimbaradza bhiri iri risati rasvitswa muparamende.
Mapato ari muhurumende akawirirana muchibvumirano che Global Political Agreement kugadzirisa mitemo inobata vatori venhau, asi kusvika pari zvino, hapana chati chaitwa.


text:
Vana
Vana (children in English) izwi rinoreva vanu vakazvarwa naBaba naMai. Rinoshandiswazve kureva vanhu vachiri vadiki vari pasi pezera remakore gumi nemanomwe (18). Takatarisana nevanhu vana vanotarisirwa kuti vange vachiri pasi pehutongi hwevabereki vavo, vachichengetwa nekutungamirwa nevabereki vavo. Zera rokunge vanhu vachinzi vana rinosiyana nokusiyana kunoita: tsika, nyika, rudzi, chitendero, zvichingodaro.
Kuchitendero chechiJudah munhu anoyaruka kunzi akura ava murume kana kuti mukadzi pamakore gumi nematatu (13) ekuberekwa; panguva iyi panoitwa mabiko anonzi barmitzvah kana kuti batmitzvah.
Tsika[chinja | edit source]
- Vana chipo chibva kuna Mwari.
- Vana vemusanya uno havana tsika. Apa kureva: The children of today have no manners.


text:
Ketamhuka
Ketamhuka (Zoology in English) ibazi rechidzidzo cheKetazvipenyu rinotarisa zvemhuka. Zvarinobata zvinosanganisira: chimiro chemhuka, kubereka kwadzo, matunhu dzinogarwa nemhuka, uye kuti rudzi rwemhuka rwunorarama here kana kuti rwakatsakatika. Nyanzvi yakadzidzira chidzidzo ichi anonzi Chiketamhuka.
Shoko rokuti kuketa ishoko reslang yeChiShona rinoreva zvinosanganisira: kuziva, kuona, kuva nenjere, kuyeuka chawakamboona, kupatsanura, kuronga, zvichingodaro. Shoko rokuti kuketa ndiro riri pedyo kuturikira chivakashure chokuti -logy chinoshandiswa kuEnglish mumazwi anenge gynaecology, geology, biology. Saka Ketamhuka ibazi reruzivo pamusoro pemhuka.


text:
Runhanhira
Muchidzidzo chefundoyetsimba, runhanhira (momentum in English) zvinoreva simba riri pamutumbi uri kufamba rokuti unoda kupfuurira mberi nokufamba. Runhanhira runowanikwa nokuunga huremu nemuchacha wemutumbi uri kucherechedzwa.
Runhanhira = huremu x muchacha
Shoko reEnglish rokuti momentum rinoreva power of movement kureva masundire echinhu chiri kufamba, ane chekuita nehuremu uye muchacha uri kufambwa nawo..
Kupiwa kwezita[chinja | edit source]
- Kana munhu achimanya, akanzi chimira pakare-pakare, panoonekwa kuti izvi hazvigoneke - munhu anotomboramba achibanha dzimwe nhanho kuenda mberi asati akwanisa kumira. Ipapa pakuramba munhu achibanha dzimwe nhanho kuenda mberi, asi iye ati anoda kumira ndipo pabva zita rokuti runhanhira. Nokuti pane simba riripo pakumhanya ratisingagoni kumisa pakarepo. Munhu anodanha kupfuura apo afunga zano rokuti amire, zvoita sokunge ave kunhanhira kuenda mberi uko anga asisafanire kuenda.
- Zvimwechete nebhazi kuti haringamire kuti tsvii panzvimbo pavambwa kutsikwa bhureki, asi rinombosundira mberi kwechinhambwe. Kana zviya bhazi richimhanya, mutyairi otsika mabhureki panoonekwa bhazi richipfurira mberi nokufamba zvisinei kuti mabhureki atsikwa.


text:
Chidzikwe
Pakushanda kunoita hushangazhi pane mipimo yakatarwa pamitemo yenyika Pasirose kuti ive mipimo yechokwadi inofananidzwa Pasirose. Izvi zvinoitwa kuti pakutengeserana pave nekuwirirana kuti huwandu wezviri kutengeswa hwakakura zvakadii.
Mipimo yakatarwa iyi inonzi chidzikwe (Standard kuEnglish). Nyika dzose dzinosungirwa kuenzanisa zviyero zvadzo nechidzikwe chakatarwa neISO - International Organisation for Standardisation rinova sangano rakapiwa hutongi pamusoro pezvidzikwe zvakasiyana-siyana.
Somuenzaniso panopimwa huremu kunoshandiswa chiyero chinonzi kilogram - ichi chiyero chinofanirwa kuenzana munyika dzose.